url: =Ki ngaihna pen ki mawlna in zang kei in ~ Cin Ngaih :: ZOMI DAILY\nposted on 13 May 2015 at 11:35 pm Lomkholna: Article, CinNgaih\nNi dang lai in ah khuapi khat ah tangval mel hoih mahmah khat om hi. Hau in mel hoih a sum zong paai zongna ah lawh cing mahmah in amin thang mahmah a, akum atam hang’ lawm ngaih neingei lo hi. Ni khat alam et het loh pi in nungak mel hoih mahmah, atei mahmah khat in hopih ahih man in lam dang sa mahmah in alungsim ah nungak nu hong ngaihsunsun hi. Hih bang in nungak nu in hun lemtang zong in hopih zel ahih manin hong kithuah thei uh a hong vaak khawm uh hi.\nHih bang in nungak nu in hun lemtang zong zel in ama’ kisapna te ah kihuhsak zui sak zel ahih man in mi hau tangval pa’ hang in nungak nu pen mi tampi tawh hong kitheih lawh in phattuam na tampi ngah hi. Mi hau tangval pa in nungak nu tawh kisai in hong ngaihsut pha kik a, “bang hang in kei nungak nu tawh kikhawl, nungak nu in kei hong ngai maw, kei tung pan phattuam na ngah nop man maw?” ci in alungsim naki dong dong a, atawpna ah kei hong ngaihsang’ kei hang in phattuamna angah nop man hi lel in cia ci in paupih/hopih lo ding in khensatta hi.\nNu ngak nu pen atei mahmah khat ahih man in tangval pa pen bangci hopih ding cih pen hong thei mahmah hi. Tangval pa ii lawm leh gual te in zong lamdang sak pih mahmah uha, “nungak nu in nang mah hong ngai taktak hi in teh, hih zah ta nang hong hopihpih,” ci in gen uh a, tangval pa zong lawm ngai ngei hetlo ahih man in alung sim kikhel leuleu in nungak nutawh hong kithuah kik uh hi. Nungak nu in tangval pa in angaih lam thei ta ahih man in tangval pa’ lungsim hong zo mahmah in a utut in hopih in tangval kiang ah mailam hun ding kuppih hi.\nHih bang thuteng hang in tangval pa in zong alung sim khempeuh nungak nukiang ah gen ding leh mai lam hun ding te a gen sawm ciang’ nungak nu lungsim hong thei khia ta hi. Nungak nu in mikiang ah” Ken ngai thei mahmah lo” ci in gen a, tua ban ah tangval pa company a nasem khat nungak nu in angaih lam atheih ciang’ lawm ngai ngeilo tangval pa pen nasak leh maizum’ hong thuah hi. Tangval pa in nungak in kei pen ”hong minsiatsak nop man, phattuamna angah nop man,” ci in athu te hong theita hi.\nNi khat, tangval pa leh nungak nu a ann-nek ngeina sai (restaurant) uh ah hong kituak uh ahih man in anih tuak un ann hong ne khawm uh hi. Hih bang in ann hong nek khawp khit, nungak nu inn atun khit ciang’ agilna sa in hong si hi. Nungak nu pen zato ah banghang a si cih ensak (post- mortem) uh a, gu(poison) ne kha a si ci hi. A thu akikan takciang’ mihau tangval pa tung ah hong tu hi. Tua ahih man in tangval pa thong (jail) hong kia ta hi. Apilna in la cin, ahauhna in la cin ahi tangval pa pen thong hong kiat hang, thong inn ah koi ci gamtat ding cih pen hong thei ziau in asawtlo in a utut na ah om thei/paa thei hi.\nNi khat, thong huansung ah nasem ahi ‘putek pa’ tawh hong ki meltheih uh hi. Putek pa pen thong pan asuahtak hang in aciah na ding inn leh lo nei lo ahih man in thong huan sungah thong kia misi te ‘haan ah phum na nasep’ in nei hi. Tua ahih man in tangval pa in putek pa kiang ah “ Pu aw, hih thong pan nong suahtak sak theih ding a leh a kisapna bangbang hong huh ning, inn leh lo hong guan ning,” ci in gen hi. Putek pa in, “Bang ci bang in ken hong huh thei ding ka hi hiam?” ci in tangval pa’ kiang ah dong hi. Tangval pa in misi om’ masak ciang’ kei haan kuangsung ah misi pa tawh lum kawm ding in, nang haan ah hong phum inla , zankim ciang’ nang kei hong phawlh/lakhia ding ci in gen a, putek pa in zong hih ngaihsutna hoih sa ahih man in misi om’ masak ciang’ nasep kipan dingin tangval pa tawh thukimna hong nei uh hi.\nTua khit asawt lo in, misi dak hong ging a, mihau tangval pa zong hong lungdam mahmah hi. ”Tun kei suakta ta ding ci in hong kingaih sunsun ta hi. Nitak kuan lam ciang’ tangval pa zong misi haan kuang sung ah hong lum suk hi. Mi si phum ding hun hong tung ta a, haan kuang zong haanmual lam zuan in kipaipih ta in, haan sung a om tangval pa ahih leh lung nuam mahmah in hong om hi. Haan khuk sung ah haankuang hong kikhiat suk ciang’, lei hong kivuk ciang’ mihau tangval pa hong lungdam mahmah a, ka suahtak na ding naai mahmah ta ci hi. Mihau tangval pa pen suahtak na ding hun ngak in mailam hun ding geel in nuamsa in a om’ laitak in putek pa hong pai thei mahmah lo hi.\nAkiciam hun hong tung ta, lung himawh na lianpi tawh na ngakngak a, ahih hang bangmah kilamdan’na omlo in, akiciam hun hong kheng vaal ta, aih’hang putek pa’ husa kiza thei mahmah lo ahih man in tangval pa hong patau mahmah a, cih na ding thei nawnlo in, alawpna sang in a lungkhamna hong lian zaw ta hi. Lungkham mahmah in om a, putek pa husa lah bangmah kitheithei lo ahih man in, cihna ding thei nawn lo ahih man in, mei de in misi pa a et leh amah ahonkhia ding akiciampih putek pa asi na hi gige hi. Tangval pa zong lungkham lua in cihna ding theilo in amel kidaang gawp in amai ah sisan teeng/om nawnlo a, lungkia in hong si hi.\nHih atung a taangthu en leng, ki it kingaihna pen ki mawlna in zang kei in. Hamphat na ngah nop man, kiliat sak kiphatsak nop man in zong zang kei in. Na lawm ngaih nu/pa in hong dai/minsia sak nop man a na tung ah hong gamtat a leh naa sak mahmah na hang in thukkik ding in ngaihsun kei in. Thukkikna pen mihing te a hilo hi.\nA hoih lam in ngaihsun in la tua bang mite tawh nungta khawmleng cikmah hun in lungnopna om ngei lo ding hi ci in ngaihsun in, na lungsim kizo in la, lungsim beidot na in zang kei in. Nuntakna pen manpha mahmah hi. Mihing te in thuman lampi hi ci in angaihsun te pen sihna lampi hi kha thei hi (Paunak 14:12). Naa nasak mahmah hang’ thuak tentan in, mihing te’ thuak zawh loh ding haksakna hong kipia lo hi. Thuman a na gamtat na ah haksatna natuak/thuak leh hong kilapsang ding anaai cihna ahi hi. Written by: Cin Ngaih\nPrevious: “Lukhu Nelkaai” tawh gualzawhna Samuel Lang Khan Gen\nNext: Titanic Tembawpi tung pan thalakna\n14 May 2015 at 12:01 am\nLungdam mah mah ei sanggam, hih bang aa thu hoih nong suah khiat sak ten tha ongpia mah mah ei! Mailam ah zong thuhoih leh mi tampi te nuntak pih theih ding te ong suaksak zelzel in maw! Topa’n thupha tampi ong pia ta hen!!! Lungdam Pauno.


timestamp: atn

url: =Pu Van Thio (Vice President 2) leh mipi kimuh khopna :: ZOMI DAILY\nposted on 14 August 2020 at 9:25 pm Lomkholna: Myanmar, News, TedimPost\nGam mipite nuntakzia leh mipite zat lampi dinmunte bang ciang ah om hiam, cih thei nuam ka hih manin keimah ngiat mawtaw zangin hong pai hi ing, ci-in hong paina ahang gen hi.\nMipi tampi tak tawh ka kimuhnop hi napi tulai Covid-19 hangin mi tawm bek tawh kimu kha ka hih manin poi sa mahmah ing, ci-in a lungnop lohna hong gen hi.\nTedim khuapi dinmun leh khantohnate thangah huai sa ing. Hih bang sang inn hoih hong lamsak Ministry of Education tungah zong lungdam mahmah hang. Kei zong angtang mahmah ing.\nGam khantohna ding sep theih zah a kihanciam laitak Covid-19 in i gam zong khantohna ding tampi hong sukha hi. Tua bang hi ta se leh i pan khop i sepkhopnate hangin leitungah natna kizel lua lo gamte lak ah kihel ihih manin lungdam huai hi. Kithutuak takin pang khawm toto lai ni. Thugen a man ciangin mipi lam pan dotnopte dotna leh dawnna hun kizang to suak hi.\nTedim Town Elders te dotnate VP-2 dawnna:\n1. District Vai: Tedim pen District lunggulhna akilawm mahmah khat hi. Paletwa tawh nih a kipuak to khawm khin hi in hong lem to dingin lamen ing. District ngah leng leitang huang tampi kisam ding ahih manin na kiging khol un.\n2. National Grid (Meikhaupi Vai): Tukum budget om nailo ahih manin 2022-2023 budget ah Kalay- Taingen-Tedim sep ding gelna om.\n3. University Vai: A diakdiakin Tedim ah Government Technological High School Sangpi om khin a, GTI University sangpi a om zo naikei zong in ah, GTI a kisin pilna siamnate mah bang ci hilh theih ding cih hong hanciampih ning.\n4. Zato Lupna 200 Vai: MOHS Tedim ah cina case apiang 17 bang om a, mipi panpihna tawh ICU building nei khin hi hang. Kumpi lam panin a kisam Siavuan Siamah pawlkhat zong hong kivaihawmsak khin hi. Maban ah ICU adingin a kisam laite hong vaihawmsak lai nung.\nMipi lametna ahi lupna 200 vai pen May 21, 2020 ni-in Chin State Health Department thukimna tawh ngetna om khin hi. Bangci dante in hih lupna 200 ngah thei, cih tehna tuamtuam om ahih manin ngah ding, cih kamciam hong pia ngam keng.\n5. Town Hall Vai: Town hall tawh kisai pen ei lam pan tax i piakte tawmcik bek hi in vai haksa khat hi. 2021-2021 adingin budget geelna om nai lo hi phot hi.\n6. Tuinek vai: Tui vai pen municipal lam pan haksatna a om leh municipal tawn loin Nahtahlah lam pan zong a kisem thei om in a lampi khatpeuh om thei kha dingin lamen ing.\nMipi lam pan dotna dawnnate a man khit ciangin Vice President – 2 in anuai abangin thapiakna nei-in hun nuamtak kizo hi.\nGam mi kum 18 cing khinsa khat in kum 5 ciang khat veita gambup adingin thuneihna i lah theih hun pen vote piak hun hi. Vote pia kim ciat ni. Min a om hiam, khialhna a om kha hiam, mipiten en ciat ni. Khuanu khuapate lamet leh ngetnate pen hong pia nuam mahmah hi ung. A tangtung pah thei nailote lungduai takin ngak siam tek ni.\nCovid-19 hang a sum zatnate pen billion 600 – 700 bang hi-in sumte pen ministry dang pawlkhat pak akidotkhia hi, Pi Suh Kyi genna pan i theihsa ciat hi. Thanem laitak a lem dandan a hih gawp sangin i thahat deuh hun hi leh zong deih huai zaw a, zong hong gina zaw lel ding hi. Special Report: Lia Kimnu/ The Tedim Post\nPu Van Thio (VP-2) Tozang zinna\nMyanmar Vice President 2 Pu Van Thio leh apawlte August 13, 2020 ni zingsang nai 10 hunin Tonzang Khuapi ah tung uh hi. Tedim Khuapi ah National Disaster Management Committee budget Million 224 tawh aki lamthak Multi Purpose Cyclone Shelter innpi en hi. Tonzang GAD zumah Covid-19 natna hang a hong kipia khia Volunteers te tungah sumtang Tein 10 pia hi.\nTonzang Town Elder Siapi Mungno dotna leh a kidawnkiknate:\n1. Tonzang khuapi ading tui laknang sum beiding Million 2000 val amanlang penin vaihawm saknading: Tulaitak budget ki cinglo ahihmanin 2021-2022 Budget kum lamah kigel ding hi, ci-in Chief Minister Lian Luai in dawng kik hi.\n2. Tonzang leh Cikha ading National Grid Line vai: Tedim Khuapi ah hong tun khit ciang kivaihawm thei pan ding hi, ci-in Ministry of Electricity and Energy Deputy Minister Khin Maung Win in dawng hi.\n3. Tonzang zato lupna 50 leh Cikha zato lupna 25 val: Chin State bup Township khempeuh lakah Tonzang Township bek Zatop lupna 25 ahihman in lupna 50 khantoh ding vai bel asawt loin kivaihawm ding a, tua banah Tedim Zatopi pan Siavuan khat Tonzang Zatopi ading kihawm phei ding hi. Cikha Zatopi lupna 16 pan 25 khantoh ding vai bel Town dangte tawh ka khinkhai kik ding uh hi, ci-in DG U Soe Oo in dawng hi. The Tedim Post (Photo pen abeisa khualzinlai hi)\nPrevious: Thuthak tomkim ~ The Tedim Post (14 Aug)\nNext: White House pan theihhuai leh US gamsung thutuamtuam (August 13)


url: =Samuel Masa 16 | Siantongluan\nSamuel Masa 16\nTopa in Samuel kiangah, "Israel-te tungah kumpi hihna panin amah ka nolhkhitna mu napi-in Saul hangin bang tanvei dah ding na hi hiam? Na sathau biingah sathau thun in la, pai in; Bethlehem mi Jessi kiangah kong sawl ding hi. Bang hang hiam cih leh ama tapate lak panin keima-a ding kumpi khat ka la khin hi," a ci hi.\nSamuel in, "Bangci pai theih ding ka hi hiam? Saul in za leh amah in kei hong that ding hi," a ci hi. Tua cianginTopa in, "Bawngla khat paipih in la, Topa tungah biakna pia dingin kong pai hi, ci in.\nBiakpiakna-ah Jessi sam in. Na hih ding teng na tungah kong lak ding a, nang tungah a min kong genpa sathau nong nilhsak ding hi," a ci hi.\nTopa thupiak bangin Samuel gamta-in Bethlehem-ah a pai hi. Tua khuapi upate a lingsa-in amah a dawn dingin hong pai uh a, "Thuhoiha hong pai na hi hiam?" a ci uh hi.\nAmah in, "Thuhoih hi; Topa tungah biakna a pia dingin kong pai hi. Note ki-ap un la, biakpiakna-ah kei tawh hong pai un," a ci hi. Amah in Jessi leh a tapate apin, biakpiakna-ah amaute a sam hi.\nAmaute hong tun ciangin amah in Jessi tapa Eliab enin, "Topa sathau nilhpa ama mai-ah om taktak hi," ci-in a ngaihsun hi.\nAhih hangin Topa in Samuel kiangah, "A tungtham hita leh a tun sanna hita leh en kei in. Bang hang hiam cih leh amah ka nolh hi. Topa in mihingte muh bangin mulo hi. Mihingte in a pualam a kilangte en a, ahih hangin Topa in a lungsim en hi," a ci hi.\nTua ciangin Jessi in a tapa Abinadab samin Samuel mai-ah a paisak hi. Amah in, "Topa in hihpa zong teello hi," a ci hi.\nTua ciangin Jessi in Shammah paisak hi. Amah in, "Topa in hihpa zong teello hi," a ci leuleu hi.\nJessi in a tapate a sagihna dongin Samuel mai-ah paisak hi. Samuel in Jessi kiangah, "Topa in hih mite teello hi," a ci leuleu hi.\nTua ciangin Samuel in Jessi kiangah, "Na tapate khempeuh hih lai-ah a omkim mah ahi hiam?" a ci hi. Jessi in, "A nautum pen omlai a, ahih hangin amah tuu cingin om hi," a ci hi. Tua ciangin Samuel in Jessi kiangah, "Hih lai-ah amah hong tun mateng eite in bangmah dang i hih thei kei ding hi," a ci hi.\nAmah in David samsakin amah hong tumpih hi. Amah in cidam mel pua-in, a mitte hoih a, a mel hoih hi. Tua ciangin Topa in, "Ding in; amah sathau nilh in; hihpa ahi hi," a ci hi.\nTua ciangin Samuel in a sathau biing sunga sathau la-in a sanggamte laizangah amah sathau a nilh hi. Tua ni-a kipanin Topa kha in khauhtakin David hong uk hi. Tua ciangin Samuel dingin Ramah-ah a ciah hi.\nTu-in Saul tung panin Topa kha paikhia a, Topa in kha gilo sawlin tua kha gilo in amah gimsak hi.\nSaul nasemte in ama kiangah, "Tu-in en in, Pasian hong sawl kha gilo in nang hong gimsak hi.\nTu-in na mai-a om nasemte in laia lasakna a tumsiam mi khat a zonna dingin ka topa un na nasemte thu pia in. Pasian hong sawl kha gilo na tungah hong tun ciangin amah in tua hong tum ding a, tua ciangin na ci hong dam ding hi," a ci uh hi.\nTua ahih ciangin Saul in a nasemte kiangah, "Limtakin a tum thei khat kei-a dingin hong zong un la, ka kiangah amah hong paipih un," a ci hi.\nTangvalte khat in dawngin, "En un, Bethlehem mi Jessi tapa, a tumsiam, a thahat, a galhang mi, thugen a siam, a omnuam mi khat ka mu a, Topa in amah a ompih mi khat ahi hi," a ci hi.\nTua ahih ciangin Saul in Jessi kiangah kamtaite sawl a, "Na tapa David, tuute tawh a ompa, kei kiangah hong sawl in," a ci hi.\nTua ciangin Jessi in anlum, leenggahzu savun thawl khat, leh keelno khat a pua ding la khat la-in, Saul kiangah tuate a tapa David puaksak hi.\nSaul kiangah David hong tung a, ama nasepna-ah a lut hi. Saul in amah nakpi takin it a, amah pen a galhiam puapa a suak hi.\nSaul in Jessi kiangah mi sawlin, "Keima nasepna-ah David hong omsak in. Amah ka pahtak mahmah mi khat ahi hi," cisak hi.\nPasian sawl kha gilo Saul tungah a om peuhmah ciangin David in a laia la-in a khut tawh tum ahih ciangin Saul thaksuakin a ci dam a, ama kiang panin kha gilo kihemkhia hi.


url: =Sengam ah numeikhat ahehsuak in lampi tungah sumtampi lonkhiagawp ~ ZD :: ZOMI DAILY\nposted on 19 March 2017 at 1:54 pm Lomkholna: China, Sawltak, World\nChina ah numei khat ahehsuak ahih manin lamzikpi tungah apaikawmkawm in sum honkhat paikhiagawp cih South China Morning Post pan kiza hi. Lamzikpi khetawh kannading in akibawlna Pedestrian Crossing khatah sum honkhat alawnkhia hi a, alotkhiat sum akigawm in Yuan 16,000 bang phading cihi. Tuapen Malaysia Ringgit in Rm10,000 bang phading a, US Dollar in $2350 bangtawh akikimding Sensum apaikhia gawp himawk hi.\nChongqing City sungah March 12 ni in thupiang hi a, alotkhiat sumte pen Yuan 100 laidal vive tamzaw cihi. Khuasung mipi te thupitdan, tua sumte pen tawmin kituhgawp cihbang om peuhmahlo in, sum omnateng umcihzaw uh a, kumpi thunei te zaksakzaw uh cihi.\nChinese Police tezong asawt hetlo in tungpah uh a, palik tebek in tua sumte khoih in kaikhawm uh a, avekin agawmkhop uhciang in Yuan 16,369 pha cihi. Police te’nzong CCTV panin kankik uh a, tua numei kankhiathei uh ahih manin tua sumte avekin piakik uhhi.\nBanghangin tuabang in asumteng lonkhiagawp in paisan nahiam cih akidot ciangin a lungnoplohna “in a bad mood” om ahih manin tuabangin agamta cimawk hi.\nChinese Police te’n Reporters te tungah agenkhiatna ah tua numeinu pen asamsau, savunpuan Leather Jacket asilhkhat hi a, zatui kizuakna Pharmacy panin apusuahkhiat khitdeuh Pedestrian Crossing akanpheiding laitak in athungkuahsung sawksuk in sum honkhat alonkhia cihi.\nVideo: Woman dumps over cash worth $2300 away, later tells police she was “in a bad mood”\nHih numeinu gamtatna teng CCTV Surveillance Footage panin ki Record kha ahih manin Social Media tungah kikhahkhia in, ki thehzakpah hi.\nHehdan zong atuamtuam himawk ei maw. Zu nenethei pawlkhat zu akham ciangin agilo mahmah, mi aphinphin om uh a, pawlkhat zu akham ciangin sum aneihteng mi apiagawp, acingh mahmah leh ahawmkhia ziahziahthei om cihi.\nRelated: China ah nupi khat mawtaw buksungah Second 30 zong ziakialo in nausuakzia ~ ZD\nHih Chinese nubel zukhamlah hihtuaklo, alung noplohna om ciziau in sum lawnkhiagawp. Hihbangdan tetawh kithuahkha in hong hehpahpah lellehzong phamawhlo khading hi 🙂 ZD Sawltak #zomidaily\nPrevious: Paris khuapisung aom Orly Airport ah galkapte’n migilo khat kaplum\nNext: Thai nupi khatin ata adekbuk pan siksukin khautawh ahenlaitak Video kizaihkha ~ ZD\nUnited Airlines te’n Leggings pheituam tawh zuihding phallo ahih manin kiphun ngeingai ~ ZD\nFormatFactory Converter nadeihleh


url: =US President Kiteelna Lungluut huai mahmah ~ Khawm Pau :: ZOMI DAILY\nposted on 8 November 2016 at 8:05 pm Lomkholna: Khawmpau, News, USA, World\n2016 US President kiteelna peen Candidates nih te leitungpian zawh akinaak ko peenpeen in kicianteh hi.\nTu ciangciang ahuampi in Zomi ten Donald Trump kideih in Kawl,Spainish leh Black ten Clinton deih uhhi. Kuanzo ding cih peen kilungluut tek mahmah eigup tek in zoleh ki uttek hi. President ding geel inzong naak hanciam mahmah tuak uha zanhak phial uhhi.\nZomi mee khia thei peen 1,000 iphazodiam cih hi a state tuamtuam ah kiteeng laai ahihman in kuakua ipia zong in ei mee tang peen bangmah kitheithamlo ding dinmun ihihi. Tua ahihman in isep theih alianpeen Pasian kiang ah thungetding in kangaihsun hi.Thu inget ciang zong Topa aw tua nu tuapa zosak in cihpeen Pasian asawl isuak a zahtaklohna ahihi. Tua ahihman in Topa aw kote ading leh US gam ading in hoih nasak peen ngahsak in cihlam hileh Pasian in eisang ahoihding telzaw hi.\n2000 Kum in Republican pan President George W Bush leh Democratics Party pan Al Gore te nasiatak in kidem uha ninih sung mee tangsimvaai tawh kibuai in azo alel kitel zolo ahihman thukhenzum kitun uha., Thukhenzum pan Bush zosak uhhi. US President kidemten aneihngeina ahihman in alel ten azote phone tawh pahtawina pia in Alelpan amipi tetung ah lungkiatloh ding hanthotna neidending cih ahihman in uttakei Al Gore in Bush pahtawina pia hi. 2004 Kum in zong John Kerry in tuabang mah hihkik hi.\nTukum peen kibuai mahmah ding in kilam en hi. Ahang peen Pi le Pu a mee tang uh kinaai kikim to mahmah ban ah Repulican Candidate Donald Trump i mipi pawkhat in kapu un alelhleh kitomding ci uha, Al-Qaeda migilo ten zong New York,Texas,LA cihte suamding ci uh ahihman in Security khauh mahmah hi. Tua bek hilo in Mee teng akisimkhit ciang thugenna Pawipi New York Khuapi sung ah mun kizom tiktek in President Candidate nihten bawlsawm uh ahihman in ongkivaat uhdiam cih zong patauh huai mahmah hi.\nBangbang ahizong in Pasian in kilawm kituak asak peen in ongngah ding hilel a Zomi te zong US President kidemte amanciang azo alel kimaitai in na asepkhop bang un uiko ngeuko a kikona te khawlhun thei in khat le khat kimaitai a Christian nuntaak zia a anungta theiding in Topan thupha ongpiakim ta hen!\nPrevious: Koi deihzaw, Vote kua piading nahiam sanggam? ~ Thang Khan Lian\nNext: Malaysia, Sabah vanzuakna saimai ah Sokval gul khat kiman ~ ZD\nVondeih Kep Ding – 147 (Dimno’ Pa)


url: =LESSON 4 Oct. 19 -25 Langpanna Thuak ~ MUC\nLESSON 4 Oct. 19 -25 Langpanna Thuak\nAdmin 9:55:00 PM 4Q2019, Articles, Sabbath School Lesson\nLESSON 4 Oct. 19 -25\nTu Kaal Sung Sim Ding: Ezra 4: 1-5, 6- 24; 6: 1-13; 5: 1-5; 2Kor. 6: 14.\nKAMNGAH: “Ahi zongin Judah upate in Pasian’ vilna sungah nasem hi uh a, Darias kiangah a thu va tungin ama tung panin thu a kingah kik hun dong a nasep zomna uh kikhaktan lo hi.” Ezra 5: 17.\nEzra 3- 6 sungah thulu-pite in kum khat khit kum khat biakinnpi kilam kik a langpangte thu kigelh hi. Tua thulu-pite in a sung a om thute theihna hong guan ding hi. Ezra min kidawk masa penna mun in Ezra 7:1 hi. Jerusalemah BC 457 kumin va tung a, na khempeuh kikhel mu hi. Khuapi kulh kipuah kik kizom paisuak lo hi. Kum 13 khitteh, BC 444 kumin, Artaxerxes sawlna tawh Nehemiah in Jerusalem va tung hi. Ama tun ciangin kulhpi-cian kizo siang hi. Langpanna hat mahmah taleh ni 52 sungin a kulhcian kizo hi (Neh. 6:15).\nEzra leh Nehemiah sungah Pasian nasepna a langpan mite thu tampi kigelh hi. Tua hi-in biakinnpi leh Jerusalem lamh kikna hangin langpanna leh bawlsiatna a thuak uh lamdang hi lo hi. Tu-in zong leitung mun tuamtuamah Pasian nasepna langdo-in, bawlsiatna thuak mi tampi om hi. Hotkhiatna thu in Satan ukna kisiat ding pulaak ahih manin, Satan in hotkhiatna thugen ding deih lo-in khaktan tawntung hi. Koi bangin Ezra leh Nehemiah in Jew mite in langpanna nawktan uh pulaak hiam?\nEzra 4: 1-5 sim in. Bang hangin saltang lo Judah gamah a cianlai Jewte in biakinnpi kilamh kik ding langpan uh hi ding hiam? Mi huh nasep in thu hoih hi napi, bang hangin mi huh ding deih lo uh hi ding hiam? A galte uh hong pai-in nasep huh uh hi. Galte? Langpangte huh nial ahih manun tua bangin Israel mite in thukkik uh hi.\nBang hangin a mipihte uh gal a nei hi ding hiam? 2Kum. 17: 24 – 41 sungah tua a galte un mundang pan hong pai-in Samaria gamah a teeng Khanglam Israel mite hi. Assyria kumpi pa in amaute adingin siampite paisakin, tua siampite in Pasian biakzia ding hilh kawi kawi uh hi. Ahi zongin amaute biakna in Canaan biakna tawh kigawmkhawm biakna hi. Tua hi-in hih mite in amau biakna a hong lutpih khak ding uh a cianlai Israelte patau uh hi. Tua hi-in a hoih pen leh pil kampau tawh a dawn kikna uh, hong huh kei un, ci-in dawng kik uh hi.\nTua bangin buai-na a pianna bulpite i phawk ding kisam hi. A pu, a pa-te un pagan biakna zui uh a, tua panin biakinnpi kisiatna banah saltanna dong hong tung hi. Biakinnpi thak ding a lamh uh ciangin zong a tawpkhakna-ah a kim a paam uh a om namdangte tawh kipawlin amau biakna zuihpih kha ding uh ahih manin tua bangin huhna nial uh hi.\nBang hangin tua bangin mi huh ding nial uh hi ding hiam? Ezra 4: 4, 5.\nKhialhna hong tunpih thei mi hong huhna hi taleh siatna hi lo hi, ci-in nial lo-in ngah ding bek ngaihsutna in khial ahihna 2Kor. 6: 14 in hong hilh hi lo hiam?\nKamsangte in Hanthawn\nJew a langpangte in mundang pan hi lo-in a veng a paamah om mite mah hi. Jewte adingin amaute in lauhuai uh hi. Galte lau-na hangin biakinnpi a lamuh masawt thei lo hi (Ezra 4 -6). I pulaaksa bangin Ezra 4: 6 – 6: 22 sung a kigelh thupiangte in a kum zui-a kigelh hi lo hi. Tua hi-in Ezra 4 i etma-in Ezra5 i en masa ding hi.\nEzra 5: 1-5 sim in. Bang hangin Pasian in kamsang Haggai leh Zechariah Jewte kiangah sawl hiam? Amaute genkholh bangin bang thu piang hiam?\nJewte in galte kihtaakna hangin biakinnpi lamh uh dinkhawl uh hi. Ahi zongin Pasian in amaute Judah gamah pai-in biakinnpi a kipan khuapi lampha kik ding leh Ama geelnate a sem dingin sawl hi. Amaute lau-na tawh kidim ahih manun, lau lo-in a nasep uh mainawt thei dingin Pasian in na khat sem ding hi ta hi. Tua hi-in Pasian in Haggai leh Zechariah sawl hi. Mihingte langpanna in Pasian nasep khaktan zo lo hi. Jew minamte mah a langpangpi pen ahih uh hang, Pasian in amaute nusia lo hi. Pasian in kamsangte tungtawnin amaute thapia-in nasep zom kik thei uh hi.\nHaggai 1 sim in. Jewte ading bang thu puak kigelh hiam? I nuntakpih ding bang thu na mu hiam?\nPasian in kamsang Haggai leh Zechariah in hamsatna nawktan dingin khangkhia-sak hi. Pasian sawltak hih kamsangte nih in a mipihte thuak gimnate kipatna zungpi theisak hi. Jewte in amau nuntakna-ah Pasian masak lo ahih manun tua bangin gimna tung hi, ci-in kamsangte in hilh hi. Israelte in Pasian zahtakin a thu zui uh hileh, amau angsung hamphat nading ngaihsun lo-in biakinnpi lamkik ding masak uh hileh Pasian thupha sang ding uh a, amaute lakah Pasian teeng ding hi.” Ellen G. White, Prophets and Kings, 573, 574.\nJerusalem kipuahphat nasep khawl dingin galte in bang sem uh hiam? Ezra 4: 6-24.\n“Tua khua-a teeng mite in” a masa-in Darius tungah tua khitteh Kumpi Xerxes (Ahasuerus) leh Artaxerxes tungah Jewte leh a nasep uh langpanna laikhak uh hi (Ezra 5, 6). Jerusalem kilamh kik nasep a khawl nadingun galte in ahih theihzahun hanciam uh hi. Judah gam gei-a om mite in Jerusalem puahkik kizo siang hi leh Judah tungah kumpite in ukzawhna nei nawn lo ding uh hi; bang hang hiam cihleh Jerusalem in a beisa hunin langpanna leh buai-na kipatna mun hi, ci uh hi. Kumpi Artaxerxes in langpangte laikhak a sim ciangin Jew langpanna thute um takpi-in, Jewte in suahtakna ngah nuam ahih manun tua bangin langdo uh hi, ci-in um hi. Tua hangin nasep khawl ding thupia hi. Galte in khuapi cing dingin kisawl hi. Tua bangin zawhthawh thu-in Pasian nasep kikhaktan hi.\nEzra 4: 23, 24 sim in. Bang hangin Jewte in nasep khawl uh hiam? Pasian in khuapi kilamh kik ding deih ahihlam thei lo uh hiam? Bang thu piang hiam?\nJewte in Jerusalem leh biakinnpi lamh kik dingin Pasian in a sapkhiat mite ahihlam uh kiphawk uh hi. Ahizongin langpanna lianlua in nasem zomngam lo uh hi. “Pasian in hong phal nai lo hi; Pasian in khuapi lam kik ding hong deih hileh hong nawngkai-sak omlo ding hi; Pasian in saltanna pan i ciah kik hong awi lo hi, ci-in paulap nei uh hi. Pasian hong sapna bangin nasemin hi mah taleh hamsatna i tuahteh lunghemna, Pasian hong makaihna muanlahna om zel hi. Mihing in paikhial baih ahihna i theitel hi. Lau-na i neih ciangin bang mah kisem ngam lo hi. Pasian vangliatna mitsuan ding sangin a beisa hun a lungkiatnate, cimawhnate ngaihsun lehang lau-na tam semsem hi.\nSepna khat peuhah hamsatna na tuah ciangin Pasian hong sapna ngahin sem nahihlam lunghianna na nei hiam? Tuiphum John ngaihsun in. Bang thu na phawk hiam?\nNehemiah in Nasep Kipan (444BC)\nNehemiah 4 sim in. Nehemiah makaihna-ah Jewte in bang langpanin mainawt uh hiam? Bang hangin Pasian in eite adingin hong do-sak ding hi, ci-in khutzepin om mawkmawk lo-in amau le amau-in hanciam uh hiam?\nNasep kipanin khawk kik zel uh hi. Jewte in thungen uh hi. Tua ciangin Nehemiah in zong galte langpannate nawktan dingin kigingin khuapi cing ding mi sehtuam hi. Khuapi cing dingin a sun, a zanin khat khit khat kikhel uh a, tua bangin galpang uh hi.Nehemiah in kulh kimtengah innkuan khat ciat in galvante tawh kigingkholsak hi. Tua banah Nehemiah in a nasemte khen nihta-in khenin khen khat in nasem uh a, a dang khen khat in galvil uh hi. Kulhpi-ciangte adingin annek tuidawn a kisam bangbang vaihawm uh hi. Amaute omna mun in lauhuai-na tawh kidim hi. Nasemte in a khut uhah teipi/ thal tawi uh a, khut lang khat tawh nasem uh hi. Nasemte in a khut khat uh tawh namsau tawi uh a, a khut lang khat uh tawh leisek/suang ciangto uh hi. Galte do dingin kiging tawntung uh hi. Amau sep theih bangbang sem uh a, tua val Pasian in sem hi.\nNehemiah in Pasian’ kepna a muanna ettehhuai hi. Nehemiah in Pasian nalamdang bawl ding lamenin nuamtakin tu hitkhiat hi lo hi. A hihtheih zah sit lo-in nasem hi. “Tua ahih ciangin kulh nunglam a niam pen mun-awng tengah a innkuankuanin a namsau uh, a teipi uh leh a thal uh tawh mite pawl khat ka pangsak hi. Nate ka et dimdem khit ciangin dingin zaliante, uliante le mite khempeuh tungah, “Amaute kihta kei un. A lian mahmah a kihtakhuai TOPA phawk unla na sanggampate, na tapate, na tanute na zite le na inn uh a dingin do un,” ka ci hi (Ezra 4: 13, 14). Pasian ompihna pulaak lungmuanhuai mahmah khat hi.\nLangpanna hat lua mahmah ahih manin, Jewte in khuapi puahphat khawl kik thei uh hi. Ahi zongin tu-in lau-na in zo nawn lo-in, a galte uh a do-sak ding Pasian in kamciam mitsuan uh hi. I upna leh Pasian min hangin langpanna, gimna i tuah ciangin, ahih keileh Pasian hong sawl na khat i sep ciangin, Pasian in ei adingin mapang hi, cih i phawk ding kisam hi. A tawpna-ah Jewte in amau nasepna-ah Topa ompihna leh Ama kihelna mu ahih manun, tua in amaute mainawt zo dingin tha guan hi.\nBanghangin Pasian deih na khat sem na hihlam kiphawk ding thupi hiam? Tua hi-in a thupi mahmah kidot dingin “ Koibangin Pasian deihna tawh kituakin nasem, nungta ka hihlam kithei thei ding ka hiam?\nNa Lianpi Sem\nNeh. 6: 1-13 sim in. Banghangin Nehemiah in Jerusalem a puahkik pen nasep lian hi, ci hi ding hiam? (Neh. 6:3). Bang thu in tua nasep khaktansawm hiam?\nNehemiah 6 sungah Nehemiah hanciamnate kigelh hi. Sanballat leh Geshem in Nehemiah laikhak thithe uh a, thu kikupna khat nei ding cih paulapin nei-in a taktakin a nasep zomsuak thei lo dingin geel uh hi zaw hi. Ahi zongin galte omna Ono zangkuam khatah kimuhkhopna nei uh a, a galte uh ngimna taktak kilang hi. Sanballat, Tobiah leh Geshem in Jerusalem kulh kician kizawhsiangma, kongkhakpite kikhakmateng hun hoih a ngahlam uh kiphawk uh hi. Jewte in Persia kumpipa kepna ngah uh hi. Tua ahih manin a galte un zo zo lo uh hi. Ahi zongin a makai pa uh suamlum thei le-uh Jew minamte a kipan a nasep uh beimang dingin ngaihsun uh hi. Nehemiah in bang mah dawng kei taleh tua mite in a ngimna uh a tangtun mateng hanciam mahmah uh hi. Tatsat lo-in a sepna khempeuhah langpanna bek tawh kidim ahih manin Nehemiah adingin lungzinhuai mahmah hi. Nehemiah in a sawtteh amaute tungah “ Na lian khat a sem ka hi hi,” ci-in dawng kik hi ( Ezra 6:3).\nLeitung muhna-ah Nehemiah in kumpipa haitawi pa hi. Hih nasep in mite sepnop, mite ut nasep khat hi. Kumpi huang sung a haitawi-te kumpipa thudot ngah mite hi. Tua manin a nasep in nasep thupi hi, cihna hiam? Nehemiah in Pasian’lamlahna bangin a sepkhat peuhpeuh thupisa-in manpha-sa hi. Banghanghiam cihleh Jerusalem ah Pasian’ min sia hi.\nPasian in biakbuk ding leh a sung a biakpiakzia ding limtak hilh khol hi. Siampi ding mite pantah hi. Mite in biakinnpi a zahtak nading uh, a siangtho mun hi, a cihtheih nadingun Pasian in siampite bek in biakpiakna mei hal thei dingin thupia hi. Eite in Pasian siantho-na i muh ding hamsa hi. Tua hi-in Israelte in a siangtho Pasian tawh om a zahtakna a ngah nadingun Pasian in lampi bawlsak hi. Nehemiah in biakbuktual -ah mi khempeuh pai thei ding ahihlam thei hi. Ahizongin biakbuk sungah mi khempeuh lutsaklo hi. Pasian makaihna tawh kituak lo-in Shemiah in a kampau leh a gamtat in kamsang zuau ahihlam pulaak hi. Tua banah Shemiah mahmah in a minam a zuak mipa ahihlam kilangh hi.\nTu-in Moses biakbuk om nawn loh nungah koi bangin Pasian’ siantho-na phawk ding na hiam? Koibangin Pasian’ siantho-na in i mawhna hong phawksakin singlamteh tawh hong kinai-sak hiam?\nSimbeh Ding: Ellen G.White, “ The Buildes on the Wall,” “A Rebuke Against Extortion” and “ Heathen Plots,” 635 – 660 in Prophets and Kings.\n“Nehemiah hunlai-a Jerusalem puahpha kik mite a lungkia-sak, a langdo mite in midang hi lo-in Pasian nasem mahin kinei, a mipih, a lawm, a gualte mah hi. Khristian thu-umte in hehna, galte bawlsiatna a thuah banah a lawm a gualte uh thusim lohna, kinlohna, ciampelna thuak uh hi.” Ellen G. White, Prophets and Kings, 644.\n“Nehemiah in Topa Pasian tungah a nasep citakin semin, Pasian kinga-in muanna nei hi. Tua in a galte guallelsak hi. Thadah, bangmah hanciam nuam lo mi in zia-etna sung puk baih ding hi. Ahi zongin ngimna nei-in a hanciam mi in zia-etna thaang tawh kipelh zaw ding hi. Upna tawh tatsat lo-in a kalsuan mi in thaneem lo ding a, ciangtan om lo itna nei Pa Pasian, na khempeuh Ama deihna hoihna tawh kituakin a sem Pa theihtelna nei ding hi. Pasian nasem taktak mi in nunghei ding ngaihsun lo ding hi; bang hang hiam cihleh a tawntungin hehpihna tokhom mitsuan uh hi.” PK., 660.\n1. Zerubbabel, Jeshua leh makai dangte dinmunah a om dingin kingaihsun in. Tua laitakin hihte kiangah mite hong pai-in huhna pia nuam uh hi. Ngaihsun kik lehang tua bangin mite huhna a na nial uh pen thu hoih hi zaw hi. Adventist khat na hihna tawh koi bangin, bang hun ciangin upna kibang lo mite tawh mapang khawm lo ding theitel ding i hiam? Koi bangin a man leh a khial khentel thei ding i hiam? Bang siksanin khen ding i hiam?\n2. Lai Siangtho sung hi taleh pawl sungah leitung tawh kipawl thu-upna cihtaklohna hangin a lauhuai-nate i mu hi. Nidang Israel a kipan Babylon saltannate in upna nusiatna panin hong piang hi. Thu khatah a khengval thuzuihna zong lauhuai veve hi lo hiam? Sabbath ni-a a gamtatna hangin Sabbath palsat hi, ci-in Jesuh mahmah in zong mawhsakna thuak hi lo hiam? (John 9: 14 – 16). Jesuh a mawhsakte in a khengval thuzui hi lo hiam? Koi bangin kalsuan siam ding i hiam?


url: =Maan (Photo) hong ki khak :: ZOMI DAILY\nMaan (Photo) hong ki khak\nposted on 9 April 2014 at 12:26 pm Lomkholna: Article, Deihtung, Zomi\nTu kuam teng pen laigelh hunding ka ngah phat loh tawh laigelh man lo in vai tuamtuam tawh ka buai den hi. Ka lungsim ah laigelh ding a thu pi simsim hong suah kei nak leh laigelh nawn kei ning in laisim lam ah hahkat zaw ning ci in kei leh kei in ka khensak sa a hi hi.A hi zong in laigelh loh a phamawh thu leh gelh loh theih loh thu khat hong om a hih man in manlah pi pi leh ihmut nang pi pi mah in ka gelh teta zel hi.\nA beisa kha ki pat lam in inn a ka nu leh ka pa ka ho pih a, na maan(Photo)te uh hong khak un ci in ka vai khak hi. Ka nu leh ka pa maan pen ka muh loh zawh sawt simsim ta a, ka muh nopna pen sawt mah mah ta hi.Khua lam a phone tawh a online gun te kiang ah ka nu leh ka pa maan hong zaih sak un la hong khak un ka cih hang in lah kua mah in hong khak lo a hih man in ka lungsim ah tua phone hoih nei te ka mawh sak gawp pong a, ka heh peuh mawk suah thei lai hi.\nKa om na inn ah ka veng te pen Bangladesh te mi 5 om uh hi. Tua te in a inn uh a khakding maan te uh facebook pan hong khak sak in hong ci uh a ki ngah lua ka ci hi. Maan hong ki zaih un la na lawm te facebook, gmail pan hong khak sak ding hi ing ci in ka lung nop sak pong hi. Inn a ka nu leh ka pa maan ka vaikhak pen ka ngak lah mah mah hang in kua mah in lah hong khak thei tuan lo a, ka lam et bang a bei keei a hi ta mai hi. Zingsang khat nai 11 pawl in an neding ci lian in ka ki thawi leh ka innveng vua Bangladesh te khat in a memory\ncard hong tawi a, hih sung a ka maan te ka lawm te facebook ah hong khak sak in hong ci a kei zong ka laptop hong in a memory sung a maan te ka khak sak hi. A lawm te in zong maan khak uh a, download sak in a memory sung ah ka koih sak kik hi. Tua ni pen WiFi line zong hatlo deuh tawh ki bang ka sa a, ka laptop pen ziakai lua in ka heh bang suak mah mah hi.\nMaan khak na leh maan ka laksak na in nai khat val bang kahun bei a, ka lungsim ah ka heh giauguau hi. Bangladesh pa zong a maan te a memory sung ah ka koihsak khit teh nop sa mah mah in ka inn pan un pai khia pah a, kei ka hih leh hun bei leh an nek ki taanliang ka hih man in ka hehsuak a, ka laptop zong hongnawn lo in a power pan ka khak cip pah hi. An ne in ka nek khit teh tawmkhat sung lai ka sim hi. Ka heh hong daih zawdeuh teh ka laptop ka hon leh Viber pan in ka theih ngeiloh khat in ka deih mah mah ka nu leh ka pa maan te hong khak mawk a, nak pi in ka lung a dam hi.\nKa phawk khak thu khat bang hong om liang hi. Ke’n zong midang te ka huh manin ka nu leh ka pa zong midang te in na huh hi cih pen tel cih tak in ka tel veva mawk hi. Mun khat ah a om khawm ih hih loh hang in ih kiim ih kiang te, ih lawm te tung ah nahoih ih sep, ih bawl na te in a mawk na suak lo hi cih ka phawk thak hi. Khat leh khat ih ki huh theihzah in ki huh tangtang ding thu pi hi cih ka deih na a hi hi.\n(Tomno khat sung Malaysia)\nPrevious: Bang hangin, “Topa hoih hi, a tawntung in,” cici mawk ihi hiam?\nNext: Sumbul omlo kipawlna nasep ~ Nang Khan Pau\n2020 Myanmar gambup kiteelpi leh Zogam makai kiteelna\nMinam na it leh Democracy it masa in ~ Pau Sian Lian\nMakai siam nading akisam panmulakzia ~ Pau Do Lian\nUN Galkapte Rwanda gam leh Kawlgam


url: =7 Septermber 2019 Sabbath 36na SDA Pawlpi’ zuih Sawm-ah khat leh Sumpi Piakna ~ MUC\n7 Septermber 2019 Sabbath 36na SDA Pawlpi’ zuih Sawm-ah khat leh Sumpi Piakna\nAdmin 7:24:00 PM Articles, Offertory Reading Zomi\n7 Septermber 2019 Sabbath 36na\nSDA Pawlpi’ zuih Sawm-ah khat leh Sumpi Piakna\n“Midangte tungah na pia un. Tua hileh Pasian in note tungah zong hong pia ding hi. Bang hang hiam cihleh midangte na piakna uh tawh kizui-in a henhen, a tahtah, a dimletin Pasian in note tungah hong pia ding hi,” a ci hi (Luke 6: 37).\nSDA pawlpi in neihsa kepna leh zeekna tawh kisai a genkhiat thute in thupi, mannei mahmah hi. Kuamah dangin tua bangin nei lo uh hi. Topa in Israel mite tungah biakbuk leh a sung a biakpiakna tawh kisai thukhun tuamtuam a piak mah bangin, tuhunin zong pawlpi in hotkhiatna thu genna dingin pawlpi in piakna tawh nasem hi. Sawm-ah khat in sia-te cialna hi-a, sumpi in pawlpi sung kisam tuamtuamte aa ding leh nasepna tuamtuam aa dingin kizang hi.\nSawm-ah khat pen khua-tual pawlpi in tungsiah (conference, mission, union, division, GC) cih bangin a dawldawl in kipuak to hi. GC panin a gamgam, a munmun-ah hong hawmkhia kik uh hi.\nTua bangin GC panin gam tuamtuamah a hawmkhiat kik uhteh sia-te leh pawlpi nasep dungzui-in hawmkhia uh hi. Mission leh conference tungah a piak uh zong kibang lo hi. Ciitpiakna (freewill offering) pen tualpawlpi nasepna tuamtuam leh pawl sung kisapnate ah kizeek hi.\nTualpawlpi in sawm-ah khatte tungsiah puakin, tungsiah panin tualpawlpi ah hong hawmkhia kik uh hi. Tua in Pasian nasepna panpihna lampi khat hi. Khua sung, kimlepaam ah nasepna dingte zong tualpawlpi in hanciam ding kisam hi.\nThuumna: Leitungbup huamin hotkhiatna thu gen, tangko-na-ah kihelna in hamphatna khat hi. Tawntung nunna aa dingin mite kigingsak khol nasep in manpha hi.\nThungetna: Topa aw, pawlpi nasep a panpih mite mi hampha hi. Mi hampha ka hihna kiphawkin, nangma nasepna-ah a kihel kim dingin hong huh in. Amen.


url: =Zomi te, i minam sung thuuk et sawm mahmah leng, a zaipi leh, a hi lialua ding a bat hang, na thuuk hethet lo in, zong na toi mahmah lel hi. Kipumkhat-na a om zawh nang, milip pha zah tawh en leng, a hamsa ding mun hi hetlonapi-in, tuni ciang dong, tua kipumkhatna a om zo kei hi. Minam sung ah, hih “Kipumkhatna” i cih kammal te, a neu a lian in, kitamlawh pen kha ding aa, a hi zong in, kuakua in, i pom zawh sawm kei hi. Hih pen, 21st Century sung aa, Zomi khangthak ten khang sawnsawn ciang dong i luah ding a hi mawk tam, ka ci kha mai hi.\nTaanglai ipu ipa hun te, i ngaihsut bat ciangciang a enkik pak hi leng, ki-ukna lam ah, Ukpi in uk ding, biakna lam ah, dawi(lawki,rawki etc..) na bia ding uh, kilemlo’ na bel a hih leh, tual gal hi ding; hih ciang ngaihsun phot ni; adang ngaihsun behbeh leng, ong sauluakha in-teh. Tualgal a om na ziak tawh, Ukpi om cih ding ahi mai-hi. Banghang hiam cih leh, galhang, galhat te bek mah Ukpi na hi uh-aa, galhat-lo, galkihta te-in, mi sila, sal a suah ding uh, utlo ahihman un, a muan a suan theih ding uh, a muanhuai, a thahat Ukpi zong uh aa, tua Ukpi ukna nuai ah, lungnuam lungmuang tak in, a om thei uh hi. Ukpi in, a uk gam sung ah, siah kai hi. Ukpi in siah a kaih mah bang in, kial a tun teh, a mi te vaak-kik in, galgilo, sagilo te kiang pan, a dal aa, a honkhia hi. Hih pen, tuhun aa, i lunggulh i cihcih, Federal bikhalap nuai-aa, “Self-determination” a hi kha zaw tam maw, ka ci mai hi. Ukpi ukna nuai ah, ki thutuak tak in, ipu ipa te na om hi cih ding ahi mai hi.\nKi-ukna pai zia thanemna leueu ah, Ukpi khat peuh mah in, a khanggui, atu ata khang dong in, Ukpi ong hi to suaksuak hi. Hih pen, Ukpi ki-ukna ii ahoihlo’-na khat ong hi leuleu ding hi. Bang hang hiam cih leh, a Pu a Pa vang tawh, a gamtat sia zong ong om ding aa, tua te in, Ukpi ongsep uh-teh, a gam uh, a bit nawn kei ding hi. I minam sung ah, Beh leh Phung tampi a om zah khat in, Ukpi i cih te in zong, Beh khat Phung khat bekpan ahikei aa, Beh kim Phung kim pan, Ukpi a sem i om ciat hi. Leitung bup kalsuanzia in zong en leng, i Zogam bek aa, ipu ipa ten, Ukpi ki-ukna a nei na hi kei aa, leitung mun khempeuh ah, tua Ukpi ki-ukna a om ahi hi.\nBiakna lam tawh kisai in, ipu ipa te hun laai-in, pawlpi na tam lua khol lo a hih man in, na ki pumkhat mahmah kha lel ding ahi uh hi. Tualgal nei a hih man in, khua khat gam khat peuh mah bel, a kipumkhat lo’ uh a phamawh dinmun na hi ding uh hi. A hih theih lai teng, khua sung khat ah, kua mah peuh mah, mi te galmat, sila ding utlo ding uh a hih man un, kipumkhat in, a gal te uh, a nan zawh tantan a nankhop tawntung ding mah ana hi mawk hi.\nHun te ong kikhel tak teh, mundang, gamdang te, a mipi mahmah ii ngaihsutna te ong khangto tektek in, a minam leh a gam aa ding uh, na hoih nono, ki-ukna hoih nono ong mukhia toto uh hi. Tua a khangto namdang te thumuhna-te, a ban buang, a tel buang khat in, ei te in zong, i na hamphatpih kha hi. “We The People” akici kammal 3 tawh America gam ii ki-ukna paizia bulpi pen (Constitution), gentehna ding in, a hoih pen, ahi ding hi. Democracy leuleu pen, amau ong patkhiat nahi lo-in, Greek te ong patkhiat nahi zaw hi.\nA hun tawh kizui in, ei Zomi te, i thumuhziate khangto tektek lo ahi khatam ka ci kha zel hi. Minam kalsuanzia ding leh, i nuntak khuasakzia ding te, a hun tawh kizui aa, i puahphat toto’ ding leh, thuhoih, nahoih i behlap toto’ ding kiimlaai in, khangmasa, i mipil masa sa, i minam bup in, gensia sia kha nuam ihi hi. Ukpi hun lai-in, Ukpi te siahkaih-te, na kisa keei; Ukpi ten, galgilo, sagilo te kiang pan, a na hotkhiat hun te, kial tun hun aa, a ki vaakna te, phawk nuam nawn lo, ciamteh nuam lo, lungdam nuamlo ihi hi. Hun khat lai-aa, a khang sawnsawn aa Ukpi a sem ngei te, hun ong kilaih teh, Ukpi nam ahihna ziak uh tawh, “Ukpi” cih kammal ii a khiatna na leng, amau bang mah telkha-lo, ciam khalo napi-in, mi muhdah a thuak piikpek kha mawh uh hi. Hih thuhoihlo-te, ki kemcing nuam zaw mawk ahih man in, i minam sung ah, Beh leh Phung vai in, i ki thutuah zawh lo’ na bulpi khat ong hi to suaksuak hi.\nPasian thu imuh hun ongtun-teh, a nungta Pasian, Zeisu, Topa a um te ihi aa, itna Pasian a nei Zomi te ihi to leuleu hi. A hi zong in, i neih pen, itna na hilo in, itna a nei Pasian nahi bek hi. I upna, i biak Pasian pen, a nungta Pasian, Zeisu hitek napi-in, pawlpi sung sanzia kibatlo’ na them no tawh, ei aa, ei san tek mah, hoih pen, man pen, kisa in, tua tawh, i minam sung ah, i buai keei ta mawk hi. Hih dinmun te hang in, i Minam ii Politics dinmun leh sanzia in, biankna leh pawlpi sung Politics ciang bek a hi aa, namdang te gengen Politics dinmun taktak i tungzo nawn kei hi. Akilang lo tak in, mite nung aa, i omna khat nahi gige ta mawk hi. Decades tampi i zekkai khin ta hi.\nZogam ah, Zomi te ii dinmun pan, 99% in, a nungta Pasian, Zeisu um i hih man in, hiam i tawi kei aa, ei aa ding-in, gal i hat kei zel hi. ( Hunkhatlai-in bel ahih-leh, Federal i-it luatman-in, Unionof Burma, ahu, akem bit te ihi hi. Tua i-piaksa ipu ipa sisan, thaman ngah cihthadah, tangthu naleng ah zong, ongki ciaptehsak ngei lo hi.) A hi zong in, tu-hun aa, gal ihat lo’na in, Zomi te thupha i sanna khat ahi ding hi. Bang hang hiam cih leh, i gam ah, i neihsa, a om sa khua, khuaneu, khuagol, khualian te khem peuh, tuciangciang kimlai hi. Galhat namdang te khua te bang in, ong ki haltum sak a om nai kei hi. Galdo-lo i hih man in, gal a nei lo iki sa kha hi. Tua hang in, minam sung ah, ei leh ei ki it zolo in, gal i kisa kha aa, thau tawi zolo na pi hang in, thu tawh iki kapkap veve hi. Minam sung ah, ei leh ei tawh buai lai i hih man in, adang bangmah i sem man nawn kei hi. A sem sunsun te zong, a hat zawh zah tan ding in, hatzo khin kei hi.\nHih bang liapluap kawmkal pan in, Zomi sung ah, a tam hethet lo, i mipil neih sunsun teng lak pan, a tangzang, a ki niamkhiat, i makai khat in, ong paisan zel ta hi. A paammaih mahmah ahi hi. Kilang lo’ tak aa, minam aa ding, muibun tak aa Politics a sem khia, Zomi it, Dr. Pu Chin Do Kham(Decease) pammaih kasa phadiak hi. Ei Zomi te pen, ong makaih ding mipil a nei lo ihi kei hi. A nungzui siam ding a om lo ihi zaw mai hi. “Majority Rule, Minority Rights” aki ci Democracy ki-ukna te, a ong tawntawn hi mah ta leh zong, hih Majority:Burman Vs Minority(ies) vaibuai na a vengnai lo i Kawlgam dinmun ah, Zomi te, i mimal mawhpuak in, minam aa ding muibun tak-aa isep nop leh, Politics sem ding in, i sep Politics a hih lamtak namdang leh i kidempih Majority te tung ah, i kilat sak lo’ ding zong, a thupi leh Strategy hoih khat ahi hi. Akilang tak aa, a kalsuan khin, tualsuak minam Political Party a tam hethet lo, i neih sunsun ZCD(ZNC) leh Pu Cin Sian Thang te pen, hih Community based kipawlna tuamtuam te in, kilang lo’ tak aa, i support theih ding akisam a hi zaw hi. I support nop keipi leh zong, Zomi aa ding gensiat siat ding sang, adang sep ding a tam lua zaw hi. Support ding i cih tak ciang in, $$$$ bekbek zong hi khin tuan lo hi. Support cih kammal ii Defination zaai hi. Tua iki support na in, i Zomi tha ong hatsak pan ding hi. Sanzia kibang kim lo ding hi. A hi zong in, i kibat-na khat in, i sisan hikhin ahi hi. Tua i sisna in, Zomi cih i minam leitung ah, ong ki theih kim na ding, Declaration abawl nuam ihi ta hi. Tua ding, ei mimal khat ciat, Zomi leh, Zomi minpua kipawlna khempeuh, i panpih ding a kisam ahi hi. Zomi it, i Zomi makai, biakna a hi zong, kipawl-na tuamtuam makai a hi zong, Zomi minpua limlim a gen siasia ding i hi kei aa, a lamsang ding, Zomi limlim a Promote ding ihi zaw hi. Hih Zomi limlim i Promote nopna in, Zomi lo ten, nong muhdah leh nong galbawlna ding uh ahituan kei-aa, Zomi te-in zong, adang te, i muhdahna, i galbawlna a hi kei hi. Hi thei leh, leitungbup mihing khempeuh a ki-it hi-aa, ahi zong-in, leitung mihingte sung ah, Zomi it tawmlua lai ihih man-in, i batna tantan a itsawm ihi zaw hi.\nEi leh ei i kimuh na ah, pawlpi sanzia, Political concepts kibang lo kha mah ding hi; a hi zong in, mi muh na ah, nang leh kei pen, khat na hi ziau hi. Tua them i kibat lo’ na ciang tawh kiteel khial in, khawl sawm kei ni. Khuadak sawm ta ni. “Et sawm” cih ciang tawh hi nawn lo in, muhsawm ta ni. A theizaw ten, ong makaih un la, makai ten, na deih a bat lo’ na te uh, tawtgawp, hangawp sawm zaw lo in, thudam tawh, hong hilh un; Zomi, mipi, mimal khat ciat in zong, ii thumuhzia, ii Ideologay & Philosophy te, ong zai tektek na ding in, hanciam ni. Nationalism tel-in, kiniamkhiat ciat ni.\nHih lai sim aa, a heh, a lungkim lo a kua ma khem peuh in, na ut bang in, suakta tak in, nong ko thei uh hi. Namdang ten, ong ko hi lo aa, ka Minam ten, nong ko uh, Ph.D (3) a zo, Dr.Chin Do Kham(Decease) in zong, na thuakzo sam hi; Theological ahizong, Secular ahizong, Doctor of Philosophy cih-in, abaihpak dinmun, amawkmawk hilo ahih man-in, Zomi sung ah tampi ikisam behbeh lailai tawntung ding hi. Kei ii dinmun bang mah hilo lua lel a hih man in, ken ka thuakzo tham’ ding hi. Nat na ding ka nei kei hi.


url: =Pentecost Ni leh Pawlpi Piankhiatna ~ Lang Khan Khai :: ZOMI DAILY\nposted on 10 August 2017 at 10:03 am Lomkholna: Article, Biakna, Langkhankhai\n1. Zeisuh Thawkik Zawh Ni 50 Ni (Pentecost Ni) Thupiang: Christian pawlpi pian ni pen Pentecost ni hi ciin Lai Siangtho siamte in gen hi. Sawltakte Lai Siangtho, alian 2na sung ah, “Pentecost ni hong tun ciangin Zeisuh a um mi khempeuh mun khat ah kikhawm uhi. ….. leii tawh akibang meikuang bangin amaute lak ah hong kithehhang a, tuate in mi khempeuh sukha kim hi.\nAmaute khempeuh Kha Siangtho tawh kidim uh a, tua Kha in minam dangte pau tawh amaute apau theisak hi. Tua laitakin pawisiim dingin gam tuamtuam panin ahong pai Jewmi biakna ahahkat mi tampi takte Jerusalem khua sung ah a om uhi. …… Amaute in hih thugen mite pen Galilee mi vive hilo ahi hiam? Tua hinapiin banghangin amaute thugen pen eima pau ciat tawh za ihi hiam?”, ciin kikum ngeingai uh a, Jew gam 12 leh Rome gam 1 pan ahi uhi.\nPawlkhatte in mawhsak uh a, Peter in, “Note upmawh bangin zukham ankham kihilo hi. Zingsang lam hi a, zukham hun zong hilo hi,” ciin athuteng agenkhit ciangin, “Topa tung ah huhna angen khempeuh in hotkhiatna ngah ding uhi ciin Lai Siangtho sung ah kigelh hi. Tu laitak a na muh na zak uh nate pen kote tung ah ahong piak tua Kha Siangtho ahi hi,” ciin teltakin agen ciangin mipi lungsim nakpi takin sukha a, Peter leh Sawltak dangte kiang ah,” Sanggamte aw, bangci gamtat ding ka hi uh hiam,” ciin adong uhi.\nPeter in,” Na mawhna uh kisik unla, Zeisuh min tawh tui kiphum ciat in. Tua hileh, Kha Siangtho na ngah ding uhi. Pasian kamciam pen note, na suanlehkhakte, gamlapi a om mikhempeuh in Topa sap mi khempeuh aa dingin abawl ahi hi,” ciin adawng hi.\nMi tampi in ama thugen umin tui kiphum uh a, tua niin mihing tulthum bang kibehlap hi,” cih kimu hi. Topa tung ah, ” Topa aw, Kei hong hon in”, aci mi khempeuhte Topa in honkhia a, gupna ngahin anuntakna kikhel, ahoihlam ah kilamdang a, nidang nuntakna tawh kibang nawnloin athak, ahoih, agina lam ah kiheisak hi. Zomite in Dawithoih lai nangawnin Pasian umte ihi a, Pasian hoih lua ahih manin biak kullo hi ciin ngaihsunin Dawite kiang ah adeih ngahna dingin ngen a, ahuncin Khuado Pawi ni ciangin Dawi kici peuhmah inn, huang leh khuasung panin tei leh nam tawiin singlehsuang satin kihawlkhia hi. Zomite in asiam thupisakin Pheisam nekik, Gulpi ne kik lo ciin asiam ding teeltawm uhi.\nTun zong, isiam ding ahoihpen Ahing Pasian teel leng, miginalo pen akicite nangawn khelin migina, mihoih atangsak nuam den Pasian anei ihi hi. Tua ahih manin atunga Lai Siangtho ah imuh mah bangin ipau leh igamtatte nangawn, midangte in azak ciangin amau pau bangmahin Pasian in na zasak ding a, thugen lasak siam keng cih paulap neiloin amah muang ngam peuh leng, ikampau igamtat zia dingdan nangawn hong hilh nuam den Pasian anei ihi hi. Hong ne kiklo, hong nusia ngeilo, isiatna ding ageel ngeilo Ahing Pasian belh taak mahmah hi.\nSanggam aw, tuniin,”Topa Zeisuh pen ka Honpa leh kak Gumpa-in ka sang hi. Ka nuntakna ahoihin hong khel in,” icih hunhunin I Pasian nuamin lungdam a, isap hunhunin hong dawng hi. Tuniin Siate mai ah ki-ap ding lemlo kha thei ding hi. Nangmah khukdin-in ki-ap inla, “Topa, Nang kong zuan hi. Hong sang in. Ka hibangin hong zuan ing. Hong sangin,” ciin Topa tung ah kiko in. Tua bangin na ki-ap leh tuni a kipanin nang pen nang nuntak sung leh na innkuanpihte aa dingin thupha na hitakpi ding hi.\n2. Pawlpi (Church) leh Christian (Khazih Nungzuite) Min Pianna:\nPentecostt ni-in pawlpi piang a, min kivawh nailoin anung ciangin Paul hun ah Antiok khua thu-um mite “Christian – Khazih nungzuite” ci-in min kilo a, tua hun a kipanin Christian hong piang hi. Pentecost niin Pawlpi piang hi ci-in igentheihna pen tua niin pawlpi mi tulthum kibehlap hi cih imu hi. Zeisuh nungzuite khit ciangin pawlpi mi alut masapente hiding uhi.\nAhi zongin Church – pawlpi icih pen Zeisuh tung a kilam pawlpi hi a, leimite pawlpi min phuah tawmtawmte hilo hi. Zeisuh tung a kilamlo pawlpite tawh vangam tunglo ding a, pawlpi min tawh vangam kitung loin Zeisuh umte bek vangam tung ding hi. Mihing phuahtawm pawlpite pen Zeisuh thu tangkona ah ngeina leh ukna deihna leh sepzia akituakteng omkhawm hizaw hi.\nPawlpi min in vangam hong tun ding hilo a, hih pawlpi min tawh Pasian leh Zeisuh min koici bangin thangsak thei ding ka hiam ci-in nasepna mun ahi hi. Pawpi tawh Pasian nasepna atangzai theihna ding leh Topa Zeisuh thu agen ding atamzaw hanciam ding hi a, ei pawlpimi deih manin pawlpi dangte gensiat leh langpan ding hilo hi. Adiakin misi tungtang thugenna ah ama pawlpi bek athupisak leh amaan hi aci Pastor leh upa makai om thei hi. Ei pawlpi bek dik hi, maan hi icih leh misi ciangin ei pawlpi bek sigal hong pai ding hi. Nopna dahna ah pawlpi tuamtuam ihih manin Zeisuh thu mah limgenin, Christian nuntakna ah ahaksa anuamte hawmsawnin pawlpi doctrine, sandan leh ngeina peuh gen kei thei leng, hoih mahmah ding hi.\n3. Pentecost Kha Siangtho Sung ah Vangliatna Om Hi:\nTopa Zeisuh nungzuite in Pentecost ni Kha Siangtho angah ciangin hangsan takin thu gen ngam pah uh a, agen ding thute zong, Kha Siangtho in hilh ahih manin amah um mite tung a Pasian piak Kha Siangtho in atuam mite tung ah na lamdang piang hi cih kimu hi. Amasapenin ikampau nangawn, mite zaktheih kammal hong suaksak hi. Akisap leh cina damsak theihna vangliatna, akisap hunin Kha Siangtho pilsaktawmna, ahunzui a Pasian minthanna dingin lamdang nate kimukhia hi.\nPentecost ni kampau pen amau pianken pau hitaleh, midangte in azak ciangin amau pau tawh kamkhum za cihna ahih manin theihlo pau sangin itheihpau tawh Pasian nasepna tangzaizaw hi cih kithei a, theihloh pau pen angahpen leh Pasian kikal kihona leh thungetna ah alo theilo akisam khat ahi hi cih zong, kilang hi.\nKamtuam pau azanglote sangin azangte tung ah Pasian vangliatna tampi kimuzaw hi cih mikim theih thu ahi hi. Banghangin Pastor leh Pawlpi makai minthang pipite kiang ah thungensakin kipailo a, pil isakloh leh gina isaklohte kiang peuh ah paiin thungensakte cina damin, lungkham mite lungnopna angahna zong, Kha Siangtho vangliatna hang bekmah ahi hi.\nTua ahih manin Pentecost Kha Siangtho vangliatna in tuniin na nuntakna hong lawngin kilamdanna khat teitei, Topa in hong piangsak henla, Pasian gam leh minmal nuntakna ah nidang sangin ahoihzaw Topa in thupha hong pia ta hen. Lang Khan Khai, Zomi Khristian Aw\nPrevious: Zomi te lawm ki ngaih zia ~ Rev. Thang Siam Lian\nNext: Kawlgam ah H1N1 Flu natgual tawh asi kibehlap toto in mi 19 phatota


url: =Kiteelzia (Electoral Systems) ~ Tual Khan Suan :: ZOMI DAILY\nKiteelzia (Electoral Systems) ~ Tual Khan Suan\nposted on 20 December 2016 at 11:16 am Lomkholna: Article, Politics, Tualkhansuan\nKitelna in gam leh minam khantohna, kilemna ngahna ding lampi hong hilh ding or hong paipih ding makai muanhuai a hong piak theih mah bangin siatna leh kiamsukna lampi ah hong paipih ding makai zong hong pia thei hi. Kitel zia pen Democracy vaihawmna i zungpi khat hi a, a hizongin kitel zia khempeuh in Democracy khansauna dingin thapia khin tuanlo hi. Tua bek hilo in kitelna pan a cing makai khempeuh pen mipi a tam zaw te deih makai hi tuanlo thei hi. Cihnopna ah tua kitelna pan a, a cing makai or mi pawlkhat te i vote ( me) ngah zah vekpi pen mipi buppi i vote a lang zong ngahlo thei hi. Makai ding a telcing a om mi te vote ngah zah vekpi sangin a thelthang vote pen tamzaw thei hi.Tua a hih manin makai ding i telna ah mipi a tamzaw te deih makai i ngah theihna dingin kitel zia (electoral systems) hoih i zat ding kisam pen hi. Mipi a tamzaw te i deihna a ngah makai te bek in zong mipi te a hoih zaw in makaih zo zaw ding hi.\nKitel zia ( electoral systems) hoih leh i minam tawh kituak pen ding kitel zia i etkak theihna dingin tuhuh leitungah kizang kitel zia tuamtuam om te lak ah tawm ka hong pulak hi. Tua kitel zia tuamtuam te pen nampi thum (3) in kikhen thei hi. Tua nampi (3) sung pan in a kinai huai teng gawm khawm in leh a nuai sawn ah nam neu kua (9) in ki khen khia kik thei leuleu hi. Tua te in:-\n1. Plural – Majority systems:\n(i) First Past The Post (FPTP)\n(ii) Block Vote (BV)\n(iii) Alternative Vote (AV)\n(iv) Two- Round System (TRS)\n2. Semi- Propotional Systems:\n(i) Parallel System (PS)\n(ii) Single Non-Transferable Vote (SNTV)\n3. Proportional Systems:\n(i) List Proportional Representative (LPR)\n(ii) Mixed Member Proportional (MPP)\n(iii) Single Transferable Vote (STV)\n1. Plural-Majority Systems\nHih kitel zia ah a kidem palai te sung pan in vote ( me) tam a ngah pen mi in kitelna ah a zo a hihi. Pan mun khat or Constituency khat ah palai nih sanga tam zaw kidem thei hi. Mipi te in tua a kidem palai te sung pan in a deih pen palai khat bek vote pia thei or tel thei hi. Hih kitel zia ah a gualzo palai in a kidem palai te sangin vote tam ngah zaw a hih hangin mipi te vote khempeuh i a lang sanga tamzaw ngah kisam tektek tuanlo hi.\nGentehna: 1993 kum May kha a ki nei Philippines gam ah President dinga telcing a om Fedel Ramos in a kidem pih midang palai sagih (7) te sung pan mipi buppi i vote 24% tawh kitelna ah zo hi. Hih kitel zia pen India leh UK gam te ah zong kizang hi.\n(ii) Block Vote\nHih kitel zia ah palai khat sang tamzaw ( a kidem palai tam thei ) na mun awng te ah kizang hi. Mipi te in vote (me) khat bek hi lo in, a kidem palai tang’mi pha zahzah vote tawi or nei thei hi. Mipi te in a kidem palai te sung pan in mimal in a hizongin, Party bulphuh in a hizongin a mau deih penpen leh a mau deih zah vote pia thei hi.Vote sim zia pen FPTP kitel zia tawh kibang a, vote tam ngah penpen a zo a hihi.\nGentehna : 1997 kum June kha ciang dong pen Palestine thunei kitelna, Lao gam, Thailand te ah kizang hi. 1989 kum in Jordan gam, 1992 kum in Mongolia gam te ah a kizat hangin thu nung buaina tam a hih manin a gam nih un khel kik uh hi.\nHih kitel zia ah a kidem palai te sung pan in mipi buppi i vote lak pan 50% a ngah palai pen bek a zo a hihi. Mipi te in a mau deih palai pen bek tel ziau hilo a, a tel palai te uh deih khat na pen numbat 1 na ah, deih nihna pen numbat 2 na ah, deih thumna pen numbat 3 na ah cih bangin gual suk uh hi. Vote sim ciangin deih khatna or numbat khatna a kitel palai in mipi buppi i vote sung pan 50% val a ngah kei leh vote tawm pen ngah palai pen vote simna pan kikhawl sak a, tua palai i ngah ballot ( metang) tung a om deih neihna or numbat nihna palai pen a dang palai te vote ah kibeh lap sak hi. Hih bang simzia tawh a kidem palai te sung pan mipi buppi i vote sung pan 50% val a ngah palai a om dong kisem to hi. Tua hi a, hih kitel zia ah vote sim masakna tawh tel cing dinga lam-etna om tamlo mimal tawm zaw te a dingin vote sim nihna hangin palai numbat khatna pen zo kik thei hi. Tua a hih manin hih kitel zia pen minam neu tamna leh kilam danna tamna mite lak a zat dingin hoih mahmah hi.\nGentehna: Australia gam ah Inndei nuainung ( House of Representatives) kitelna ah hih kitel zia ki zang a, a taktak in tua mun a tut theihna ding telcingna ngahna ding haksatna tampi a om minam neu te a dingin phattuamna tampi om hi. 1997 kum in Nauru gam Parliamentary kitelna ah zong hih kitel zia na zang uh hi.\n(iv) Two-Round System(TRS)\nHih kitel zia ah kitelna khatvei bawlna sungah mipi buppi i vote 50% val ngah palai a om kei leh kitelna nih veina ki bawl kik hi. Tua a hih manin hih kitel zia pen runoff ( vote 50% ngah palai om lo a hih manin tel kikna) or double-ballot ( Metang nih piak theihna) ci in kithei zaw hi. Tua bangin kitelna neivei na pen ki telna masa a kineih khit nipi kal khat or kal nih ciangin ki nei kik hi. A zenzen in a kidem palai khat peuh in kitelna khatvei na tawh mipi buppi i vote 50% val a ngah leh a nihvei na kitelna bawl kik kul nawnlo hi. A nih vei kitelna bawlkik zia tawh kisai in gam khat leh khat a bawl zia a kilam dan hangin a ki tamzat pen in a khat vei kitelna ah vote tam pen a ngah mi nih bek kidem sak kik hi. Vote sim zia pen FPTP kitel zia a vote sim tawh kibang a, mipi buppi i vote a tamzaw ( absolute majority) a ngah palai pen a zo a hihi.\nGentehna: France gam ah President ding kitelna pen hih kitel zia tawh nei hi. Tua banah France i thuneihna nuai gam a hingei Central African Republic, Congo, Mali, Togo gamte ah zong kizang hi.\n2. Semi- Propotional System\nHih kitel zia pen 1990 kum masa lam a kibawl khia hi a, tulai takin gam (20) khawng ah kizang hi. Hih kitel zia pen vote tam ngah pen a zo (straight plurality-majority) leh hawmkim palai telna (Propotional Representation) te gel kigawm khawm a hihi. (*Propotional Representation pen a nung ah en in) Mipi te in vote nih khia thei a, mun leh mual zui a deih palai leh gam bup huam a deih party te a nih in vote pia khawm thei hi. Hih kitel zia sungah ” A tam ngahpen a zo” kitel zia tawh a gual zolo party neu te a dingin ” hawmkim palai telna” hangin a mau mun te ah a mau palai ding a kipia sa te ngah veve hi.\nGentehna: Japan gamah khawnbawlna Innpi ( Parliament) a tuding palai pen hih kitel zia tawh kitel hi. Russia gam ah zong hih kitel zia mah kizang hi.\n(ii)Single Non-Trasferrable Vote(SNTV)\nHih kitel zia ah panmun or constituency khat ah palai pen khat sangin tamzaw ding a, mipi te in vote khat bek pia thei ding hi. A kidem palai te sung pan in tua panmun or constituency a ding a kipia or seh zah tung lam pan a tam pen teng a zo a hihi. Cih nopna ah panmun or constituency khat ah palai (4) tel ding kisehna sung pan palai khat tek in tua mun ah gual zawhna a ngah na dingin mipi vote 25% val deuh a ngah ding bek kisam hi.\nGentehna : Hih kitel zia pen Jordan leh Vanuatu gam te ah Parliamentary kitelna ah a hizongin , Taiwan gam Parliament a tuding palai 161 a om sung pan 125 telna ah a hizongin 1948 leh 1993 kum sung tengin Japan gam Inndei Nuainung ( House of Representatives) telna te ah a hizongin kizang hi.\n3. Proportional Representation System:\n(i) List Proportional Representation( LPR)\nHih kitelna pen mimal palai bulphuh a kitelna hi lo a, party bulphuh a kitelna a hihi. Party khempeuh in a mau party pan palai khempeuh pen mipi theih dingin pulak tek ding hi. Mipi te in party khat bek vote pia thei hi. Tua ciangin party khat tekin, gambup huam a, a vote ngah zah uh tawh kizui in khuaitan (quota) palai kipia hi. Tua a hih manin minam kibang lo democracy gam thak te ah gambup khawnbawlna innpi a tu ding palai te pen party namkim in ngah thei hi.\nGentehna : 1994 kum South Africa gam Parliament kitelna ah mivom 52% ( tua mivom sungah minam neu:- ZULU 11% leh a dang minam neu a hi Xhosa, Sotho, Venda, Tswana, Pedi, Swazi, Shangaan Esifh Ndebele ten a om lai teng hawm), mikang 32% ( English 1/3 leh African 2/3) minam dang khempeuh 7% leh Indian 8% te peh hih List PR tawh kitel hi. Finland gam ah zong hih kitelna kizang hi.\nHih kitel zia pen Mojoritarian leh Proportional Representation kitel zia te kigawm khawm a hihi. Parliament a tuding palai tang’mi khenkhat pen Majoritarian kitel zia taawh kitel a, a dang khenkhat pen PR kitel zia tawh kitel hi. Party neu te in Majoritarian kitel zia tawh palai tang’mi ding telcingna a ngah zoloh hangin gambup mipi vote 10% a ngah leh Paliament ah tu ding palai tang’mi panmun 10% ngah thei hi.\nGentehna: 1997 kum in Germany gam ah Palai tang’mi 656 a omna sung pan 328 or 50% pen PR kitelzia tawh a hizongin, 328 or 50% pen Plurality-Majority seat tawh a hizongin kitel hi. Italy gam ah zong Parliament palai tang’mi 630 sung pan 155 or 25% pen PR tawh a hizongin, 475 or 75% pen Plurality-Majority Seat tawh a hizongin kitel hi.\n(iii) Single Transferrable Vote (STV)\nHih kitel zia pen palai nih sang tamzaw kidem a, a vekpi mah un mipi te in vote pia thei hi. Deih tel masa, nihna, thumna cih bangin gualsuk ding hi. A hizongin mipi te in palai tang’mi khempeuh a vekpi un vote piak tektek kullo hi. A mau deih zah or mi khat bek zong pia thei uh hi.Vote sim zia pen a kiciangtan khuaitan (quota) pen a kidem palai te sung pan deihtel masak vote ( First-Preference Vote) in a ngah pen a zo a hihi. Tua quota pen Fist-Preference Vote a a ngah a om kei leh Alternative Vote a kitel zia mah bangin a kidem palai te sung pan vote tawm pen ngah palai pen vote simna pan kikhawl sak hi.Tua a kikhawlsak palai i vote sunga om deihtel nihna mun ah om palai pen ki en kik a, a omlai palai te vote kisim kik hi.\nGentehna: Ireland gam ah 1990 kum in President dinga kitel cing Mary Robinson pen hih kitelna zia tawh kitel a hihi. Malta gam ah zong hih kitelzia kizang hi.\nLaibu Etkak: The International IDEA handbook of Institute for Democracy and Electoral Assistance.\nPrevious: Tulaai Leitung thuthang Tuamtuam Updates December 19, 2016\nNext: Germany Christmas Market khat mawtawpi in phulphei, mi 12 si, 48 liam ~ ZD\nSunday School (Nipi sang) hongpian khiatzia ~ Pau Do Lian\nA Lamdang Siangthopumpi Kilahna\nKi mawhsak keini ~ Makai & Mipi\nVondeih Kep Ding – 52 (Pau Khan Kap)\nZAM Thupuak :: 17 Mar 19 (Chin State Refugee te hutna kisamlai)\nU.S Kumpi sungah panmun asang pen anei Zomi


url: =Piancilna 47 | Siantongluan\nTua ahih ciangin Josef pai-in Faro kiangah, "Ka pa leh ka sanggamte a tuuhon uh leh a bawnghon uh leh a neih khempeuh uh tawh Kanaan gam panin hong pai uh a, amaute tu-in Goshen gamah om uh hi," ci-in a gen hi.\nA sanggamte lak panin amah in mi nga la-in Faro kiangah va paipih hi.\nFaro in a sanggamte kiangah, "Na nasep uh bang ahi hiam?" na ci hi. Amaute in Faro kiangah, "Ka pate uh mah bangin na nasem kote pen gankemte ka hi uh hi," a ci uh hi.\nAmaute in Faro kiangah, "Hih gamah tawlkhat a om dingin kong pai uh hi. Bang hang hiam cih leh Kanaan gamah kialpi nasia lua ahih manin tua lai-ah na nasemte tuuhonte-a ding lonona om nawnlo hi. Tu-in kong thum uh hi. Goshen gamah na nasemte hong tengsak in," a ci uh hi.\nTua ciangin Faro in Josef kiangah, "Na pa leh na sanggamte na kiangah hong tung khin hi.\nEgypt leitang khempeuh nangma thu ahi hi. Na pa leh na sanggamte lei hoihna penah tengsak in. Goshen leitangah amaute tengsak in. Amaute lakah a hih thei mi na muh leh ka ganhingte a kem dingin koih in," a ci hi.\nTua ciangin Josef in a pa Jakob tumpihin Faro mai-ah koih a, Jakob in Faro thupha a pia hi.\nFaro in Jakob kiangah, "Na nuntak kum bangzah pha ta ahi hiam?" na ci hi.\nJakob in Faro kiangah, "Tawlkhat sung ka nuntak hun pen kum za leh kum sawmthum ahi hi. Ka nuntak hun tom sungah siatna bekbek om a, ka pate tawlkhat a omsung uh a nuntak hunte ban nailo hi," a ci hi.\nJakob in Faro thupha pia-in tua lai panin a paikhia hi.\nTua ciangin Faro thupiaksa bangin Josef in leitang a hoihpen, Rameses leitang, Egypt gam sungah neihsa pia-in a pa leh a sanggamte a tengsak hi.\nJosef in a pa, a sanggamte, leh a pa innkuante khempeuh a ne ding zah tawh kizui-in an a pia hi.\nTu-in kialpi nasia mahmah ahih manin gam khempeuhah an om nawnlo a, kialpi hangin Egypt mite leh Kanaan mite vulgawp uh hi.\nAmaute in antang a leina hangin, Egypt gamsung leh Kanaan gamsunga sum khempeuh Josef in ngah khin hi. Josef in Faro inn-ah tua sumte paipih hi.\nEgypt gamsung leh Kanaan gamsunga sum a bei khit ciangin Egypt mite khempeuh Josef kiangah hong pai-in, "Kote an hong pia in. Bang hangin na muhna-ah si ding ka hi uh hiam? Bang hang hiam cih leh ka sum uh beita hi," a ci uh hi.\nJosef in dawngin, "Na ganhingte uh hong pia un. Na sum uh bei ahih leh na ganhingte uh khekna-in an kong pia ding hi," na ci hi.\nTua ahih ciangin amaute in Josef kiangah a ganhingte uh paipih uh hi. Josef in sakolte, tuuhonte, bawnghonte, leh late a khekna-in amaute an a pia hi. A ganhingte uh khekna-in Josef in tua kum sung amaute an a pia hi.\nTua kum a bei, a kum kik ciangin amaute Josef kiangah hong pai-in, "Ka sum uh a bei khitna ka topa uh tungah kong im kei ding uh hi. Ganhing honte ka topa-a ahi hi. Ka pumpi uh leh ka leitang uh cih simloh ka topa muhna-ah bangmah dang om nawnlo hi.\nBang hangin kote si-in ka leitang uh nangma muhna-ah maimawk ding ahi hiam? Kote leh ka leitang uh an tawh hong lei in. Kote, Faro sila ka hi ding uh a, ka leitang uh zong ama-a hi ding hi. Leitang mawkval loin, kote si loin ka hin theihna dingun khaici hong pia in," a ci uh hi.\nTua ahih ciangin Josef in Egypt gam khempeuh Faro-a dingin a lei hi. Kialpi nasia lua ahih manin Egypt mi khempeuh in a lote uh a zuak uh hi. Leitang khempeuh Faro-a suak khin hi.\nMihingte ahih leh, Egypt mongkhat panin a mongkhat dongin amah in sila-in bawl hi.\nSiampite leitang bek amah in lei lo hi. Bang hang hiam cih leh siampite in Faro tung panin a kiciangtan zah an ngah uh a, amaute tungah Faro in a piak tawh amaute nungtazo uh ahih ciangin amaute in a leitang uh zuak lo uh hi.\nTua ciangin Josef in mite kiangah, "En un, tuni-in note leh na leitang uh Faro-a dingin kong lei hi. Tu-in hih lai-ah no-a dingin khaici om a, note in leitang tungah na vawh ding uh hi.\nAnlak ciangin Faro tungah nga-ah khat na pia ding uh a, nga-ah li pen lo-ah khaici ding, note leh na innkuanpihte uh leh na tate uh an dingin na tang ding uh hi," a ci hi.\nAmaute in, "Nang in ka nuntakna uh nong honkhia khinzo hi. Ka topa uh lungdam hen; kote pen Faro sila ka hi ding uh hi," a ci uh hi.\nTua ahih ciangin Faro in nga-ah khat nei ding hi cihna, tuni donga a om, Egypt leitang tawh kisai-in Josef in ngeina kip khatin a bawl hi. Siampite leitang bek Faro-a suaklo hi.\nTua ahih ciangin Egypt gamsung Goshen leitangah Israel-te teng uh hi. Tua lai-ah amaute in neihsa ngah uh a, pungin tampi tak pha uh hi.\nEgypt gamah Jakob kum sawmlesagih nungta lai ahih manin ama khan kum za leh kum sawmlilesagih ahi hi.\nIsrael a sih ding hun a nai ciangin, amah in a tapa Josef samin ama kiangah, "Tu-in na muhna-ah maipha ka ngah leh, ka phei nuai-ah na khut hong koih in la, thumantak leh citakin kei nong bawl ding thu hong ciam in. Egypt-ah kei hong vui kei in la,\nka pate tawh hong sial khawm in. Egypt panin kei hong puakhia in la, amau kivuina munah kei hong vui in," a ci hi. Amah in dawngin, "Na gen bangin ka gamta ding hi," a ci hi.\nAmah in, "Kei tungah hong kiciam in," a ci hi. Amah zong a pa tungah a kiciam hi. Tua ciangin Israel lungdamin a lupna lukhungah amahmah a kunsuk hi.


url: =Zomi ngeinate sungah thusimkhat omhi ~ Suanzakhup :: ZOMI DAILY\nZomi ngeinate sungah thusimkhat omhi ~ Suanzakhup\nposted on 6 January 2016 at 7:58 am Lomkholna: Article, Ngeina, Suanzakhup\nNaminam hihna (identity) ngeina hong lak in: Ih Zo ngeina hong theikha ngei het het lo khat in, mi nam mantaktak (diktak) na hihna hong lak in hong ci leh, bang pen na lak tam, bang nam pen ka lakkhia thei tam, bang pen lakkhia leng mi nampi thupi te in hong zahtak sak pen uh tam maw? Ka LST sangkahna uh pen gam 19 pan ki kai tuah in, tua lak ah gamkhat sung pan in zong minam tuamtuam ki om lai hi. Gam pawl khat khat pen, gam buppi in namkhat hi ziau uh a, buaihuai lo hi.\nEi Kawlgam, India, Thai, China, cih pawlpawl pen nam tuamtuam kitam hi. Hun thupi mahmah khat ah Siapipa (President) in na minam puan ciat uh hong silh hamtang un hong ci hi. Ei kawlgam pan in 10 val kipha hi. Mizote khat hi in, tualo eimi (Zomi) bekbek ka hi uh hi. Minampuan ding ka silh uh ciang in, ei Zomi sungpan in ka puansilh uh pen hong ki bang kim nawnlo hi, honkhat in Kawlte ngeina puan (taig-pong) leh puanten hong teng uh, Tedimmi (Zomi) mah hinapi in Hakhate puanpeuh hongsilh, Luseite puanpeuh, etc. hong silh cihbang in ki om mawk hi.\nIh puante pen, tulai khangthak huna te tawh kituak in ih khuisak tawm vive kisilh a hih man in, Zo neck-tide, Suite, cave, etc. cih bang in ki silh ziazua hi. Kei ngaihsutna ah hite pen, tuhun tawh kituak ding a, ih bawlthak (modernize) hilel a hih man in, ih minam ngeina leh minam thupi ih hihna taktak hilhcian zo ka sakei hi. Zomite pen minam thupi taktak ih hihna pen puan-ak (Zopuan) te in hong hilhcian siang zolo hi. Ih ton leh laamte pen minam thupi khat ih hihna hong lakte sung ah khat hi kha thei ding hi. Tuate ban ah, minam thupi ih hihna (identity) taktak hong lak khat om a, tua pen Khia-bah (or Khi-beh) a hih i. Khi-bah tawh kisai tawm en suk ni:\nNumei Khi-bah or Khi-beh neilo omlo: A huam in genni cileng, tuma 1975 kum ciangciang pen nupi inn-ngak khat a hih limlim leh Zo-Khi, Sim-Khi, Khi-bah or Khi-beh neilo nupi cihbang hitheilo phial ding in a ki ngaihsun Zomite ih hi hi. Nupi leh piteekte genloh, nungak ten zongh neikim phial mawk uh hi. Zomi nupi khat in khi-bah khat cih bang bek hi lo in, gui tampipi nei zawmah lai uh hi. Hih Khi tawh kisai pen, khuapi or khualian te bek in nei cih bang hilo in, khualian or khuaneu akuamaciat in neikim zotek mawk uh hi.\nZogam ah Khi-bah company omlo: Zomi numei khempeuh in Khi-awh neilo omlo a hih man in, Zogam ah Khi-awh pen gui bangzah om ding hiam cih ih ngaihsut ciang in, sim zawhloh phial a om a hih lam pen kimuthei hi. Khanglui mite in hicilianga tam mahmah Khi-awh te koi pan in ngah uh hi ding hiam, hih pen tuhun khangthakte in ih theih ding or ih kankhiatding thuthuk khat a hi hi. Zomite pen tulaitak ih tenna Zogam hong tun zawh uh kum sawtpitak mundang or gamdang piakhia or zinkhia nawnlo uh hi.\nTua a hih man in, ih pu leh pate honkhat in, Gunkhuam (Chin Dwin leh Meiteii Gun kituahna) khangsiah ah khua a om ding bang na umlo liang uh hi. Tuhun lai dan bang a, gam khat leh gam khat sumbawlna lam tawh kizom cih ding nam hilo uh hi. A mau khualzitna pen Zogam sungteng hi lel in, sa beng in khua a sat toto or tualgal tawh damdam a ki khin toto (Gumkhuam to Assam and Bangaladesh ciang) hi lel uh hi. Zogam ih cih (Myanmar, India, Bangaladesh) te sung ah ih et ngaih sut ciang in, Khi-awh (Khi-bah tuamtuamte) hong piankhiatna company tunidong in om nailo hi. Zomi tulzalom honkhat te in, a khi-bahte uh koi pan in hong puakhia hiding hiam?\nMinam lian mahmah sungpan in hikha ding hi hang: Lokhawh Singpuakna ah a kizang vanzat tuamtuamte pen, leitung mikhempeuh phial in a ki zangh hi lel a, ei ah cih tuamna ding thu omlo hi. Nikten puansilh zongh, ih zopuan silhdante pen gam khangto nailote zatdan hi kimphial lel hi (gtn, Philipine minam sung ah pawlkhat, Thai minam sungah pawlkhat, Africa gamte, etc.). Ahizong in, hih Khi-bah or Khi-awh namte pen minam hau mahmah or minam lian mahmah te ngeina khat hi hamtang ding in upmawh huai ka sa hi. Gamlian khat sung or Minam liante ah na zatpih/zatsak cih ding namzong hilo hi.\nZothaute pen mangkangte tungtawn pan in ih zat hipan lel a, tua nangawn zongh ei leh ei in ih bawltheipah lel hi. Ahizong in, hih Khi-awh tawh kisai pen a mel lah hoih mahmah, numei tawh bang ki lawm phadeuh in, neumeite bang in a deih mahmah uh van zat namkhat hinapi in, ih pi leh pu te khanggui or tuni dong in kuamah in kibawl thei nailo hi. Ei khutsung pan in ih bawltheihloh khat ih khangluimi numei khempeuh ngahkim zawhphial ding a, hong neih ziazua pen, thu lamdang mahmah khat a hi hi. Tua a hih man in, hih Khi-awh tawh kisai in, a thupi mahmah khat ah bang hiam cih leh, Zomite pen minam thupi or namlian mahmah khat ih hihna (identity) hong lak khia hi cih ki mu thei hi.\nSiamsin khangthakte ading thupi hi: Tulai in Ecology leh Archeology lam tawh kisai sangpitak in a sinkha or major in a neikha ei Zomi sung ah omkha ding hi hang. Tua bang mite ading in, ei Zomi sung ah khangluite vangil tuamtuamte research hong bawl un. A thu omzia ih gelh nop hang in, hun kicin lohna zongh kihel, ih major taktak zong hilo a hih man in, a thupitna leh a manphatna taktak ki atsiam zo lo hi.\nBang teng hi leh, ih ngeinate ih et ciang in, ninam thupi mahmah sungpan in piangkhia ih hih lam pen kilangh hi. Khi-awh nambek zongh hilo in, ih namtem tawi dan, ih thalpite pen Zogam ah a company om peuhmah lo hi. Pasal khat a hih nak leh namtem tawi thei ding, thal tawi thei ding cih te a hihi. Zomite in misi ih vuiciang in a lu nitumna ngasak maw or nisuahna, saklam maw or khanglam cih te a kipan in, ih ngeina taktak te pen, nam thupi leh namlian sung pan ih hihna te ki mu thei hi.\nKei kong at theih tuaciang bek hi, nang a ban hong zom in…..\nPrevious: Tedim Laisiangtho kiteizia ~ Rev. Dr. Thuam Khan Thang\nNext: US gamsung khualzinna pawlkhat – 4\nA om ngei nailo Zomi Insurance\nJesu Suah Lundamna Thupha ~ Fr. Joseph Mungno


url: =Ka muhpak US Gamthu pawlkhat (14) ~ Awn Za Pau :: ZOMI DAILY\nposted on 3 October 2015 at 8:29 am UTC+9:30 Lomkholna: Article, Awnzapau, Theihhuai\nMikangte Anneek Uh: Zomite anneek tuidawn tawh kisai namdangte tawh kibang lo aa, ih tuamdan mahmahna pen gatamtui ih neek ahihi. Kawlte leuleu teh ngapi leh nganpyayi mah hi pah ding hi. Kala te hi leh zasan leh masala hi ding hi. America te anneek dan zong ka ngaihsutsut ciangin bawngsa, bawngnawi pan a piang thawhbat (butter) eipau in bang ih citam bawngnawi pan mah akibawl cheese nakneek mahmah uhhi. Bawngsa, bawngthau, bawngnawi, tawh kisai vive anneekna khempeuhah kihel hi.\nA meeh bawlna khempeuhah cheese kihel kei leh a ne thei lo zah dong hi. Ice cream a kipan chocolate leh a moh neek khempeuh zong a khum vive tam hi. Tua hi a, Mikangte anneek pen bawng thau bawng nawi pan a piang cheese leh a khum akici khempeuh naaknek mahmah uhhi.\nA zawng a hau a kua mah peuh in ‘an manlang’ ih ci pah diam (fast food) vive tamneek uh a, cheese burger akipan burger a tuamtuam leh cocacola, pepsi cihte pawl mah kilim nek pen hi. Ei lamah mehtui ih hawp tangin amau juice leh coke, pepsi te vive tawh meh tangtang mawk uhhi. Nidang in ci-al tamzat lo ka sak leh sa-em vive (BBQ) leh sa-ngoi (hotdog) khawng nakneek ta buang a, al thei mahmah hi. Potato chips/French chips te semsem zong al thei mahmah hi.\nA kuamah peuh in anhuan hun ding na leng akicingin nei lo tek ahih manin a kibawlsa mehbung mohbung sabung, a thoh a microwave tawh sat sak bek ding a kizuak an thoh vive zang uh a, a anneekna sung khempeuhah muat baih lohna ding akipan a zaa (chemicals) kihel den banah, sodium kici civui vive mah kisawh ahih manin ih pumpi a’dingin hoih kim khol lo hi.\nMehlimza (Kawlpau in Achohmongh or hih lamah MSG – Monosodium Glutamate kici) nak zatlua mahmah hi kei leh leitungah Senmeh mah a lim pen leh a siangtho pen in ka ngaihsun hi. Kawlmeh zong sathau tamsak lua kei in, Kawlpau in “yaypyan-sikyan” ahih kei leh “kar-la-tha-chiet” khawng hi leh ih neek ciangin zong liimin cidamna zong tawh kituak pha mahmah hi. Atawpna ah Zo huan mah a cidam huai pen na hi zaw lai hi.\nTu a ka gente pen kei ngaihsut tawm a ka muh ziau a zau gen ka hi a, bangmah telkanna om tuan sam lo hi. Mikangte pen tang a tuan a, a pil a siamsate ahih mah bangin, akidawm nuamte anneek kidop theih nang’in a ‘ fats or calories ‘ om zahzah ding tawh tuat in anneek tuidawn bawl uh aa, tua bang dan a a kidammte a’dingin thau kenkanna a ki-ngah kim ding bel hi khin sam lo hi. Amau in cheese a nak zat bek hi aa, ei neek sathau (cooking oil) bang peuhmah pen a nakzat peuhmah lo hi leuleu uh hi. Zan diak mahmah in Time Magazine sungah ka simkhakna ah Americate’ anneekna lakah sathau leh ci-al tam lua hi, ih anneekte enpha kik (revise/review) in ih puahkik ding kisam hi cin kigelh hi. (azom omlai hi…) Agelh: Awn Za Pau\nPrevious: Ciapteh huai kasak Catholic Pawlpi thu\nNext: Muh ciil Melbourne – 9 ~ Hau Za Cin\nChin Khua Khai says\nHi mah ei sia Pau, man lua ei. A tawpna ah Zo huan mah in huan in hi leeng ci dam huai pen le lim pen mai ei.\nLeave a Reply to Chin Khua Khai Cancel reply


url: =Feb 4, 2017 NOWA HUTA KHUA KIKHEL Thupuak: Agnieszka ~ MUC\nFeb 4, 2017 NOWA HUTA KHUA KIKHEL Thupuak: Agnieszka\nAdmin 11:04:00 AM Articles, MISSION NEWS\nNOWA HUTA KHUA KIKHEL\nNowa Huta khua panin Europe gam tuamtuam ah communist (Pasian um lo) kizelsak khuapi khat hi. Leitung Galpi nihna khitteh kisat khua khat hi-in, Poland khua gei mahah om hi. Nowa Huta a khiatna in “steel setzung thak” cihna hi.\nPoland gam in Pasian um lo gam ahih manin biakna kin lo uh hi. Pasian thu-um mi kimkhatte in gam ki-ukzia, amau nunzia tawh lungkim lo-in, biakna khat teitei lunggulh uh hi. Kumpi tungah Biakinn lam nading mun ngen tawntung uh hi. 1967 kumteh biakinn lam theihna ding kumpi in pia hi. Ahi zongin biakinn lam nadingin kisam vante kumpi in leisak lo ahih manin van ngah nading om lo hi. Thu-um mite in a hi thei bangbangin van kaikhawm uh a, biakinn khat lam thei uh a, Roman Catholic biakinn khat hi-in, tu-in tua biakinn pen “ Topa’ biakbuk” ci-in minvawh uh hi.\nMite tawh kizom:\n1970 kim ciangin SDA in thugenna nei-a, Nowa Huta khua bulphuhin SDA in nasep kipan hi. Tua hun laitakin Poland gamah communist hat nawnlo hi. 1993 ni khat, kum 20 nungak Agnieszka in a vakna mun khat ah cidamna, sanek sangin mehteh mehgah nekna tawh kisai thusinna ah sapna lai kisuang khat hong mu hi. Agnieszka in sa ne lo nungak ahihna manin hih kithusinna ah hong pai hi. Anhuanzia tuamtuam le cidamna tawh kisai thusinnate nuamsa hi mah taleh Lai Siangtho tawh kisai thusinnate ah kihel nuamlo hi. Lai Siangtho sin ding min kaihkhopna-ah a min pia nuamlo hi.\n“ Hih thusinna ah kong pai-na a hang in lametna khat nei ka hih manin hong pai ka hi hi. Tua ka lamet simloh thudang ka za nuam kei hi” ci-in Agnieszka in pulaak hi. Anhuanzia tuamtuamte a sinnopna kawmin a kikhopna panin Lai Siangtho thusinna-ah kihel ding hong khensat hi. Thusin a li-na hong tun ciangin Agnieszka in Lai Siangtho sim hong kipan hi. Zeisu Khrih hong sihna thu in a lungsim su-kha mahmah hi. Nisim nuntak khuasakzia dingin Lai Siangtho a manphatna hong tel zaw semsem hi. Tua bangin Lai Siangtho simsimna tungtawnin nunzia ding hong thei semsem hi.\nThusinna a man khitteh Agnieszka in tui kiphum ding khensat hi. A nu le pa in Catholic biakna sungah om lai uh hi mah taleh Agnieszka tui kiphum ding khaktan lo uh hi.\nPasian na kisepna Video En\nTu-in Agnieszka in South Polish Conference zumpi ah nasem hi. Tua kawmin Krakow khua ah Central Adventist Biakinn ah Sabbath School makai hi. Adventist Mission panin kihawm Mission Spotlight, Pasian na kisepna video cihte zangin thuhilhna nei hi. Tuate banah Hope Channel, TV tawh thugennate a kipan Pasian la sakna concert cihte zong en zelzel hi. Poland gam mite pau Polish pau tawh Pasian thugennate hangin Agnieszka hampha kisa mahmah hi.\nTV le a tuamtuamte zangin Pasian thugenna\nPoland gamah 1980 kum a kipan radio tawh Pasian thugen kipan hi. Lisbon gam panin radio tawh tangko hi. Tua hun lai-in radio pan thugen ding khempeuh kumpite’ thukimpihna kisam hi. Kumpi’ phalna om lo-in bangmah kitangko ngam lo hi.Ahi zongin tu-in Poland gam in kikhel hi. Gam mite in suakta takin biakna zui thei uh hi.\nTV tawh Pasian thugenna om khol lo hi phai mai hi. Ahi zongin pawlpi in TV cihte tungtawnin thuman tangkona nei uh hi. Internet a kingah a kipan Pasian thuman tangko-na hong lemzaw hi. Mi tampi in youtube tungtawnin Pasian thuman hong kankhia theita uh hi. Tu-in youtube panin nai 150-200 bang a sawt ding Pasian thugennate kingai thei hi. Kha khat sungin gam 50 panin Poland SDA Facebook ki-en hi. Poland gam panin Hope Channel, TV panin Pasian thugenna tungtawnin mi tampi in thuman thei uh hi.\n1888 kumin SDA pawlpi nasem J. Laubhan le H. Szkubowicz in Poland ah nasem masa pente hi. 1921 kumin Polish Union Conference kipan hi. Tu-in pawlpi 117 om hi. SDA thu-um mi 5800 om hi.\nTu quarter leitungbup 13 Sabbath School sumpi in Poland gam ah TV, Radio tawh thugenna dingin kipuak ding hi.\nMUC in Laibung khua thaka pawlpi huhna dingin kipuak ding hi.


url: =Global Buanli Family: Tulaai Leitung Thuthang tuamtuam updates August 22, 2013\nTulaai Leitung Thuthang tuamtuam updates August 22, 2013\n· Zomi Zogam I neihsa leh Go manpha peen ahi Guulu mual sahaang kamsung atunding aphallo WZC te makaihna tawh Zomi Zogam a it khangno kheempeuh in ongtungding August 23, 2013 ni in USA gam Washington khuapi China palaai zumpi maai ah to kei un ci in kitomna lungphona nasia tak neiding cih thu WZC tungpan kiza hi. Ahi thei zahzah pai hamtangding kisam hi.\n· Kawlgamsung Yangon khuapi ah ontungding November kha kaalnihna sung in Chin minam khawmpi nasiatak in bawlding uha, August 19 ni in hih khawmpi a vaaihawmding makaai tanagualhna neikhinta uhhi. Hih Tanupi ding sung ah CNF pan mi 5, Chin Sangnau pang kipawlna pan 12, kum 2010 kiteelna luut party te pan mi 10 kihel uh hi. Tanupawl peen khen pi 4 in khen uha, program committee, financial committee, Media and Documentation committee leh Logistic committee cihbang in khen uhhi. Zomi te bel ongkonloh kilkello uh suak hi.\n· 1990 kum kawlgambup kiteelpina ah kihel in gualzawhna angah NLD party te in ongtungding September 27 niciang Yangon khuapi ah kum 25 cinna Silver Jubilee bawlding uh a, Shan minamte party SNLD te inzong October 26 niciang Lasho khuapi ah kum 25 cinna Jubilee mah nasiatak in bawlding uhhi. Rakhaing minam party ALD te in ahihleh bawlding leh bawllohding kikumsaanlaaitak uh ci in Makaaite in 8/22/13 ni in taangkokhia uhhi.\n· Kawlgam Maguai Division Pakuhku khuapi sung ah 8/22/13 ni in migilo hiamgamp mi 11 luut hi ci in thuthang kiza ahihman in khuasung atum leh apusuak a kipan khuasung vaakte kumpilamte in nasiatak in sit uhhi ci in khuasung mite in genkhia uhhi.\n· Democracy ki ukna sung ah mi atamzaw thukimna leh hoihsakna kizui ahihteisam hang in mitawm te thu zong man neitak a ngaihsakding kisam hi ci in tuni 8/22/13 ni a Nipydaw khuapi a kibawl Pituh Hlutdaw thukikupna ah NLD makaaipi Daw Aung San Suu Kyi in genkhia hi.\n· Kawlgamsung a kizang 2008 pingpei thukhun phuahphatnading tawh kisai in akiseh Hlutdaw Palaai teelcing 109 te in nasep kalsuanziading dan amasapeen thukikupna 8/23/13 ni in kipantading uhhi ci in Amyotha Hlutdaw Dr Aye Maung in 8/22/13 ni in genkhia hi.\n· Bomb puakkhamthei ding vantetawh akinahvawh ban ah Israel gam langpangte tawh kipawlding a upmawh Iran gammi Saeid Moradi kum 29 leh Mohammad Kharzei 43 te Thailand gam ah Thai kumpite in 8/22/13 ni in thong 15 tuak khia uhhi. Amau peen mi 3 hi a khatpeen Malaysia gam thong sung ah a omlaaitak ahihi.\n· Syria gam buaina khang semsem leh nasia tektek ahihman in Syria gamtawh kisai UN Security Council te in thukin thukikupna 8/22/13 ni in nei uh a, bangthu khensat in bangteng kikum cihthu kiza naailo hi.\n· Egypt gam I president lui Hosni Mubarak athongkiatna Cairo's Tora thongpi pan 8/22/13 ni in kikhahkhia a Helicopter tawh kipuakhia pah in zato kipuakpah hi. Zato pan cidam in ongtuahciang Inn kalh khup (House Arrest) thuakding hi ciin Egypt kumpi te in taangkokhia uhhi.\n· Chile gam Roman Catholic Phungzi khat ahi Phungzi Orlando Rogel Pinuer kum 53 in anaupang kep kum 14-15 gualte pawlkhat zu le sa, sum pia in nu le pa kizopna bawlpih hi cih thudik kiteltak in kimu ahihman in kum 15 thongkiading in Chile thukhenzum te in 8/18/13 ni in thukhen uhhi ci in BBC in 8/22/13 ni in taangkokhia hi.\n· July kha 31 ni a Zimbabwe gambup kiteelna ah mee tang 61% tawh gualzawhna angah President Robert Mugabe a term 7 na President seemding in 8/22/13 ni in kumpi naseemte maai leh mipite maai ah kam kiciamna neita hi. Gamsung thu nawngkaai tuamtuam hang in akaai hi ci in Zimbabwe thukhenzumte in genkhia uhhi.\n· Australia gamsung ah Refugee ngending in Chrismas tuikulh pan aluutsim mi 46 , kawlgam Rohingya 3 ,Srilangka Tamil 42 leh Kuwait 1 te tu ma kum 2 laaipan Australia kumpi ten man in thong ah akoihcipna pan peello akhahkhiat hunta hi ciin United Nations watchdog group te in 8/22/13 ni in taangkokhia uhhi.\n· Lebanon gam khanglam pan Hezbollah migilote in Israel gam saklam Nahariya khuapi kiimteng 8/22/13 ni in Rocket thaupi 4 tawh gaalkaap uh a mi asi aliam bangmah kitheinaailo in innpawlkhat sia hi ci in Israel kumpite in genkhia uhhi. Hih thautang 4 te lak ah khat Iron Dome missile defense system kici thautang beengkhia mawtawpi te in nabeengkhia man ci uhhi.


url: =Pasian’ min ~ MUC\nAdmin 10:23:00 PM Articles, Religion Articles, ZOMI SDA NEWS\nBiakna neilo khat in, “min neilo Khat mittaw sialkhau letin ka zuih sang in a kimu thei, a kilawng thei, mitmuhtheih tung le tetti tawh a ki-lak thei tung ka kingah pen ka lungdam mahmah” ci-in gen hi. Christiante sung nangawnah Pasian min tawh kisai kinialna om ngeingai in hih lian hi cih thu khupna kigencian khat zong om lo hi. Hih article tawh kisai in kei mimal muhdan, sandan le ka kan dan hi-in, Pasian min tawh kisai kei mimal dinmun hong hawmsawn ka hi hi.\nLai Siangtho Lui Sung aa Pasian min te\n1. EL= Amasa penpen cih a khiatna nei..\n2. ELOHIM=Thahat, thukhen zo, launa-teng susia zo cih khiatna nei\n3. ELYON= Sangpen Pasian cih a khiatna nei..\n4. ADONAI=Avanglian Ukpa cih a khiatna nei.\n5. ELSHADDAI= Pasian vangliatna mah a pulak hi-in ADONAI mah tawh a khiatna kivalak pian hi.\n6. YAWAH= Hih pen Lai Siangtho Lui sungah Pasian amah leh amah a kilahkhiat ciang a zat bulpi pen hi-in, a thupi pen leh a siangtho min pen in kingaihsun hi. Siampi laibu 24:16 ah Pasian min a asiangtho lo aa zangte-in samsiatna ngah ding hi,” ci ahih manin Jewte’n Yawah a gingkhia-in lo ngamlo uh hi. Tua tangin Elohim, Adonai zang zaw uh hi.\n7. YHWH= Pasian min ding mah kingaihsun hi-in a awsuah pen kigen siang thei lo hi.\n8. Jehovah= hih pen Middle Age hun sung aa YHWH pen awsuah koih in a hong piangkhia hi-in, Lai Siangtho sung aa YHWH mun ah Jehovah ci-in sim khiat ding aa a Latin laitawh gawmin kibawl hi-in, Tyndale’s Bible le King Jame Versionte in hong zang masa uh hi.\nPASIAN LEH A MIN\nLeitung mihingte in i hihleh min kivawh keileng inn sung leh unau sung nangawn buaina tampi om ding hi. Bang hang hiam cih leh mihing pen khat hi lo-in tampi kipha ahih man ahi hi. Tua bek hilo, ciangtan nei leitung nuntakzia-ah hun le mun tung uk cipna-ah kinungta ahih man ahi hi. Pasian ahihleh leitung vantung khempeuhah Pasian amah bek ahih manin min neih ding pen hi thei lo hi. Lamdang khat panin Pasian in min nei leh Amah lo Pasian dang omlai ding cihna hi pah hi. Pasian pen Ciangtan neilo, hun le mun in ukcip lo-in, min khat bek tawh nahvawh theih hi lo hi.\nMIN TAWH HI-LO HIHNA TAWH\nNa khempeuhah nih le thum bang hong om ciangin min pen ciapteh theihna ding bekin kipia hi-in tua sangin a thupi zaw in hihna ahi hi. Hihna pen, gentehna-in, Diamon pen diamond ci-in min kipiak manin a manpha hi lo zaw in, ama hihna pen manpha ahih man hi zaw hi. Mihing khat a min a kilawh ciangin i lungsim sung a hong suak masa pen in ama hihna hi pen hi. Tua mi nu/pa pen anuntakzia le a nuntakdan, a pianzia khempeuh i khuak hong suak pah hi. Tua pen ama hihna hi pahin, min sangin thupi zaw hi. Ahi zongin leitung piansak khempeuh min kivawh lo in hihna tawh kigenleng, khat bek hi-lo ahih manin tel-mun-mel om lo-in buaihuai mahmah ding hi. Gentehna-in, Penglam cih kammal i zak ciangin, ahihna hangin i nuihza pong hi. A nunzia le ahihna hangin Penglam a nuihzakhuai hong suak ahi hi. Lai Siangtho sungah mi masate Adam le Eve zong amau hihna tawh min kivawh hi.\nAdam min pen Adam or Adamah hi aa, Hebrew kam bul pen pan koizaw hi ding kitelsiang lo hi. Khiatna a tuam tuam hi. Adam pen sisaan cihna hi aa, Adamah in leivui ahih keileh tungman cihna hi. (kei mimal in Adamah in ka um zaw hi). Eve pen anungta cih khiatna nei-in Adam le Eve pen a kigawmteh a hing mi or mi-hing (A hing lei) cihna hi. Min kituam vawh lo-in hihna tawh kisam ahi hi. Eden huan bang zong min kituampiak lo-in mawh bang lo, ithuai, deihhuai ahih manin Eden a khiatna in Deihhuai cih hi. Lai Siangtho sungah mi masate pen amau pianzia tawh kisam zaw uh hi. Vantung laibu-pi sungah i min sangin i hihna kiciamteh zaw hi. Tua hihna mah tawh thu hong kikhen ding ahi hi.\nCompanny khatah nasep a ngen khat in tua companyte’ deihdan nasep siamna a neih kul ahih mann in nasep ngetna lai (form) sungah ama siamnate companyte deihdan tawh kituakin gelh kul hi. Tua company in ama min sangin tua a siamna ngaihsut in, sittel uh hi. Hoih tak siamtakpi hi, a cih a theih uh ciang in nasep guan pan uh hi. Doctor khat in cina khat ii natna hoihtak bawl theih ding siamna a neih keileh, kei doctor hing cih bek tawh tua natna mawk bawl theih lo hi; theilopi-in bawlleh tua cina pa sihna ciang tunpih kha thei ding hi.\nEi Zo kamin Sian Mang i cih zong Ama min hi lo-in, Ama pianzia, a vangliatna, a hatna, a hauhna, a bangkim khempeuh kicing a lak Ama pianzia ahi hi. Pasian, Kawlkam pan i kawm hi dingin a um tampi om hi. Pah-sean, biaktaak cing cih a khiatna ahi hi. Topa i cih zong a sangpen, a Lianpen Pa cihna hi. Na khempeuh tungah ukna nei, na khempeuh in Ama neihsa hi, cih pulaak kammal hi. Amah sangin a lian zaw kua mah om lo hi, cihna hi.\nLai Siangtho pen Pasian min kilakna hi lo-in, Pasian in mihingte kisapna tungtawnin Keimah Pasian in kong hong huh zo ding hi, cih hong kilak khiatna ahi hi. Pasian in mihingte kitaang sapna a theihna tungtawn in Amah mah in na kitaangsapnate uh a Nei Pa ka hi hi, cih a hong kipulaak na a hi hi. Ama min hong genna bek hi lo hi. Gentehna-in Abraham in Pasian pen leitung vantung a piangsak ahihna a pulaak ciangin, El cih kammal zang hi (Pian. 14:19-20). Israelte tung Pasian pen a thahat a vanglian, Amah bek Pasian cih lungmuanna kamciam a piakna-ah Elohim kammal tawh kigelh hi (Deut.6:4), Late 57:2 la phuakpa in Pasian pen A Sangpen Pa cih a pulaakna-ah Elyon laimal zang hi. Isaiah in Israel mite tung Pasian in a thahat leh a vanglian pa cih a pulaakna-ah Adonai kammal zang hi (Isai.1:24). Pasian in Abraham, Isaac, Jacobte tungah Kei hong muang un. A vanglian Pasian ka hi hi, ci-in a gen leh a kipulaaknate-ah a tam zaw-in El Shadaai kammal zang hi (Gen.35:1). Pasian in Moses, Abraham, Isaac le Jacobte tungah Kei El Shaddai (A vanglian Pasian) tawh ka laak hi, (Exo.6:2-3) ci-in gen hi.\nYaweh pen, awsuah omlo YHWH tawh kibangin Lai Siangtho sungah Pasian in Amah le Amah a kigen ciangin YHWH zang hi. Gentehna-in, Piancil sungah ei tawh kibangin in mi bawl ni, cihna munah, John in a kipatcil in Thu om a, tua Thu in Pasian tawh om khawm hi, cihnateah, Isaiah 42:8 sungah, Pasian in Kei YHWH ka hi hi, ci hi. Tua in ka min hi cihna munte-ah Pasian in Amah leh amah kigenna munte ah YHWH zang den ahih manin, Israel mite hih munte-ah a min lo ngam lo hi. Bang a khiatna a hiam? YHWH pen awsuah nei lo-in, a khiatna khiat theihna lian ding omlo hi. Bang hang? A nuai-ah thulu neu khat a tuamin them khat genbeh ni.\nMoses le YHWH (Pai. 3)\nMoses pen Eygpt gam sung leh a kimlepaam panin khangkhia-in Eygpt ngaihsutzia, zuihzia, sandan le upzia lakah khangkhia aa, tampi tak a nu makaihna om keileh Abraham, Isaac le Jacob te’ Pasian a mangngilh khin phial ding a hi hi. A mipihte in a nungta Pasian khat a pu a pate’ un a neihlam zong amang ngilh tampi tak om hi. Banghang hiam cihleh Moses in Pasian kiangah ka mipihte-in nang kua na hiam, hong cileh bangci dawng ding ka hiam, ci-in dong hi. Hih Moses dotna nungthu ah tampi tak Moses leh Israel mite Eygpt gam-ah a pianzia uh tampi hong pulaak hi. Moses mahmah in zong Pasian khat bek om hi, cih a theih hangin pasian tuamtuam theih hau lua mahmah ahih manin, sawlbawk kuang pan a ho Pa leh Israelte Eygpt pan makaih khia ding aa hong sawl kua hiam, cih teltheih nuam mahmah hi.\nPasian in KEI A KI-CI KEI MAH (YHWH), Kei a ki ci Pa in hong sawl hi, ci in a gen dingin Pasian in sawl hi. Kei cih pen kiphatsakna kam hi taleh ahih keileh na khat peuhpeuh ei lo adang omlohna munte ah kizang hi. Engineer khat in lei khat lam-in, hih pen kei lam hi a cih ciang, hih lei tawh kisai-in amah bek a lam hi pah ahih man ahi hi. Tua Kei cihna sung ah ki-sialhna, kiphatsakna le kitungtuansak ding sangin a thukpi khiatna nei zaw hi. Tua engineer pa in a na sepna-ah a bangbang (a sia, a pha) ah vaipuak laakna, ama hihna tungah kimuanna, a hoihna , a to-na khempeuh kimuanna leh tua lei tung tawnin a pai a kuamah ciat in lau lo-in a pai nadingun, tua lei in a muanhuai-na, cihte kihel hi.\nPasian in Yhwh (KEI) cih min tawh Moses tungah a kipulaak ciangin Pasianin Ama hihna khempeuh ah ciangtan neilo, Amah lo ngal a dang Pasian omlo ahihna a kigentel nadingin mihing teltheih nadingin a kizang ahi hi. Moses mahmah in hih Pasian kilahtelna Kei Mah (YHWH) a zaak khit a kipanin Pasian hihna leh a nasepnate tungah dotna nei nawn lo-in vai khempeuhah Pasian hihna tungah kinga ngamin Israel mite Eygpt pan makaih khiat ding, a lungsim khempeuh tawh mai-nawt ngamna nei pah hi. Moses in Kei or Yhwh(Pasian Hihna) siangtel mahmah cihna hi. YHWH sungah ciangtan nei mihingte theihzawh ding Pasian hihna a huamin kong geelkhia hi:\n1. Pasian in kipatna nei lo hi\n2. Pasian in tawpna nei lo hi (hihtheina khempeuh ciangtan omlo)\n3. Pasian pen Pasian mah hi pah in, Ama hihna ah mun, hun le van awngthawlpi in uk lo, a tawntung in Amah hi den hi.\n4. Pasian pen a suakta Pasian hi-in, kuama tung kinga lo, ngaihsut piakna, hanthawhna cih bang tawh ki vai-awh lo hi.\n5. Amah lo na khempeuh lei-tung, van awngthawlpi sung a om khempeuh Ama tung kinga khin hi. Ama tungtawnin na khempeuh a om ahi hi.\n6. Leitung van awngthawl aa om khempeuh Amah hihna tawh tehkaak ding hi leng bangmah tehtheih ding hi lo hi.\n7. Amah (Pasian) pen kikhel ngei lo hi; zanni, tuni, zing ciang a tawntung in Amah pen Amah mah hi den hi.\n8. Pasian pen Thu-maan, Phaatna le Hoihna ahi hi. Amah longal thumaan, phatna leh hoihna kicing a nei kuamah om lo hi.\n9. Pasian in Ama thumaanna, phaatna leh hoihna tawh kituak Ama teel theih, nopsak khempeuh bawltheihna thu ciangtan nei lo-in sem thei, bawl thei hi.\n10. Na khempeuhah Pasian a thupi pen, a saangpen hi tawntung hi.\nYHWH pen Pasian hihna kiciangtan-lo ahihna lahtelna hi-in, Amah pen min khat a nei hi lo hi. Lai Siangtho sung a Pasian hong kipulaaknate zong Pasian hihna khempeuh hong kilak hi lo-in, mawhnei mihingte kitaangsapna huh theihna lampi khat bek tawh hong kilak hi a, Ama hihna khempeuh pen tawntung nuntakna mun i tun ciang Ama hihna a tawntung a beithei lo thu a sin ngelhngelh ding i hi hi.\nPasian in Itna ( 1John 4:8)\nNungzui John in Lai Siangtho (Lui) sung aa Pasian ki lakna te le Topa Zeisu Pianzia khempeuh mi hing khat in ih tel theih na ding le ih nuntak pih theih ding Pasian in ki-it na hi cih Pasian hihna hong lak hi. Banghang hiam cih le Pasian in mihing te ki taangsap na hong huh theihna ding Amah mah mi hing in hong piang in hong si cih na hi. Isaiah in Emanuel (Isai 7:14), Pasian ei tawh hong om khawm na ci hi. Pasian pen a min tawh hilo in Ama hihna tawh hong om khawm zaw na hihi. Tua zah aa Vanglian Amah pen mihing te ki taangsapna khempeuh huh ding in anai thei pen hong om aa, ih lungtang, ih lungsim Ama aa ding ih hon le tua teng ah Amah hong teng den ding cihna ahihi. Amah in ciangtan nei ei-te ciangtan nei lo nuntak tawntung na ah Amah in hong makaih toto cihna ahihi.\nEi mimal khat tek tung ah Pasian in hong huh theih detna ding Ama hihna lam khat tek pan hong lak den hi, tua pen ei mimal tek aa ding in aki cing mahmah ahihi. Pasian in Pai. 20 sung ah Ka min zangkhai zat ken na ci hi, taanglai Israel te ahih le kammal tawh zang khai zat ding ki dawm mahmah uh a hi zongin Ama hihna taktak zangkhai zat zaw uh hi. Tua mun tak ah Pasian tawh ki lem thei ngei lo hi. Siampi lai bu sung bang Pasian min a zangkhai zat te sihdan pia lianlian (Siam. 24:16) uh ahih man in Pasian bang kam tawh lo ngam lo uhhi.\nA hi zong Ama hihna sangzo lo uh ahih man un tua kan samsiatna asia zaw omlo ding hi. Ei mimaltek zong Pasian in Ama hihna hong kilahna khattek nisim i nuntakna-ah om dennapi i awlmawh lohna pen tua kan aa samsiatna a sia zaw om lo hi. Matt. 26:56-67 sungah Zeisu in Ama hihna Pasian Tapa ka hi hi, ci-in Caiaphas tung a gen ciangin, Caiaphas in Ama hihna mu lo-in Caiaphas ahihna bek tawh Zeisu in Pasian samsiatna kampau hi, ci-in ngawh zawsawp hi. A taktakin Caiaphas in Pasian hihna anialna mulkiim huai mahmah zaw lai hi. John 18 sungah Zeisu in Kei Thuman (Amah) pulaak ding hong pai ka hi cih agen ciang in tua Pasian hihna Thuman in a lungtangah teel theihna hun a nuntaak sung tawntung pia den taleh, ama thuneihna tungnungsak zaw-in Pasian(Thuman) langdo ding tel zaw hi. Pai. 20 sungah Pasian in A min zangkhai ngaihsut loh ding Thukham 10 sung a thupit lam hong hilh hi. Pasian hihna mihing tungah hong laakkhiat pen Thuman thu ahih manin awlmawh lohna, thupisim lohna cihte in Pasian i samsiatna a lian penpen ahi hi.